text:
201E rile pheretlhego e sena go khutla, Paulo a bitsa barutwa, a ba kgothatsa; a ba a ba sadisa sentle, a bolola go ya kwa Maketonia. 2A ralala dinaga tsa teng, a ba nametsa ka mafoko a mantsi, a ba a fetela kwa lefatsheng la Bagerika, 3a nna teng dikgwedi tse tharo. Ya re ka Bajuta ba mo laletse, fa a re o ya kwa Siria ka mokoro, a fetoga maikaelelo, a potologa ka tsela ya Maketonia. 4O ne a patwa ke Sopatere, morwa Piro wa Berea, le Aristarego le Sekunto, e le ba Thesalonika, le Gayo wa Derebe, le Timotheo, le ba kwa Asia, e bong Tigiko le Terofimo.
19:29
5Bone ba ne ba fetetse kwa pele, mme ba re leta kwa Teroase.
6Mme rona ra tswa mo Filipi ka mokoro morago ga malatsi a Dinkgwe tse di sa bedisiwang, ra ba fitlhela kwa Teroase morago ga malatsi a matlhano, ra tlhola teng malatsi a supa.
7E rile ka letsatsi la ntlha la beke, fa re phuthegetse go nathoganya senkgwe, Paulo a bua nabo, a ikaeletse go tsoga a tsamaya; mme a rera nako e telele go fitlha gare ga bosigo.
Dit. 2:42,46
8Ga bo go le dipone tse dintsi mo ntlong e e fa godimo, kwa re phuthegetseng teng.
9Jaanong lekau lengwe le leina la lone e leng Eutigo, le le ntseng mo fenstereng, la tshwarwa ke boroko jo bogolo, Paulo a sa ntse a buela pele; mme ka le fentswe ke boroko, la wela fa fatshe go tswa kwa ntlong ya boraro e e kwa godimo, la tsewa le sule. 10Mme Paulo a fologa, a mo wela godimo, a mo tlamparela a re: “Se tsoseng modumo; gonne mowa wa gagwe o sa le mo go ene.”
11A ba a tlhatloga, a nathoganya senkgwe, a ja, a bua nabo go le goleele go ya bosigo bo be bo se, ya baa gona a tlogang. 12Ba tsisa mosimane a phedile, ba be ba gomotsega thata.
13Jaanong rona re ne ra fetela kwa mokorong, ra ya kwa Aso ka ona, kwa re tla tsayang Paulo teng; gonne o ne a laetse jalo, ka a ratile go tsamaya ka dinao. 14E rile a kgatlhana le rona kwa Aso, ra mo pega mo mokorong, ra ya kwa Mitilene. 15Ra tswa teng ka mokoro, mme ka moso ra fitlha go lebagana le Gio, ka moso o mongwe ra fapogela kwa Samo, mme ya re re sena go tlhola mo Terogileo, ka moso o mongwe ra fitlha kwa Mileto.
16Gonne Paulo o ne a ikaeletse go feta Efeso ka mokoro gore a tle a se ka a diega mo Asia. O ne a itlhaganetse gore fa a ka kgona, a tle a nne kwa Jerusalema ka letsatsi la Pentekoste.
17Ya re a le kwa Mileto, a roma motho kwa Efeso go bitsa bagolo ba phuthego. 18Ya re ba sena go fitlha kwa go ene, a ba raya a re: “Lo itse ka fa ke ntseng le lona ka teng ka sebaka sotlhe, go tloga ka letsatsi la ntlha le ke tsileng mono Asia ka lone,
19:10
19ke direla Morena ka boikokobetso jotlhe, le ka dikeledi, le ka dithaelo tse di nkwetseng ka ditalelo tsa Bajuta,
20ka fa ke se kang ka tlhaetsa sepe se se molemo ka teng, ka lo bolelela, ka lo ruta mo ponatshegong le mo matlong; 21ka supa mo Bajuteng le mo Bagerikeng ka ga tlhabologelo Modimong, le tumelo ya go dumela mo go Morena wa rona Jesu Keresete.
22“Mme jaanong, bonang ke etela kwa Jerusalema, ke bofilwe mo moweng, ke sa itse tse di tla ntirafalelang teng,
23fa e se gore Mowa o o Boitshepo o ntshupetsa mo motseng mongwe le mongwe o re, dikgole le dipitlagano di nkemetse.
21:4,11
24Mme ga ke re sepe ka tsona, le bophelo jwa me ga ke bo kaye se segolo, fa nka swetsa fela tshiano ya me ka boitumelo, e bong tirelo e ke e amogetseng mo go Morena Jesu ya go supa Efangele ya bopelotlhomogi jwa Modimo.
25“Mme jaanong ke itse gore ga lo kitla lo tlhola lo bona sefatlhego sa me, lona lotlhe ba ke tsamaileng mo go lona, ke rera tsa puso ya Modimo. 26Ke ka moo ke supang mo go lona ka letsatsi la kajeno gore ga ke na molato mo tatlhegong ya ga ope;
27gonne ga ke a ka ka tlhaetsa sepe, mme ke lo boleletse maikaelelo a Modimo otlhe. 28Lo itise, lo be lo dise letsomane lotlhe le Mowa o o Boitshepo o lo beileng go nna baokamedi ba lone, gore lo fudise phuthego ya Modimo e o e itheketseng ka madi a ona.
1 Pet. 5:2
29Gonne ke itse gore e tla re ke sena go tsamaya, go tsene mo go lona diphiri tse di setlhogo tse di sa rekegeleng letsomane.
30Le mo go lona ka losi go tla tsoga banna ba ba buang tse di sokameng gore ba fapose barutwa, ba sale bone morago. 31Ka moo, disang lo nne lo gakologelwe gore dinyaga di le tharo ga ke a ka ka khutla go kaela mongwe le mongwe bosigo le motshegare ka dikeledi.
32“Mme jaanong, bakaulengwe, ke lo neela mo Moreneng le mo Lefokong la bopelotlhomogi jwa gagwe yo o nonofileng go lo aga le go lo naya boswa mmogo le botlhe ba ba itshepisitsweng. 33Ga ke a ka ka eletsa selefera le fa e le gouta le fa e le diaparo tsa ga ope.
1 Bakor. 9:12
1 Sam. 12:3
34Lo itse ka losi gore diatla tse, di ntiretse tsa bophelo le ba ba neng ba na le nna.
1 Bakor. 4:12
1 Bathes. 2:9
35Ke lo supeditse mo go tsotlhe gore ka go dira jalo re tshwanetse go thusa ba ba bokoa, le go gakologelwa Lefoko la Morena Jesu le a le buileng ka esi a re: ‘Go naya go na le lesego bogolo go go amogela.’ ”
36Ya re a sena go bua jalo, a khubama, a rapela nabo botlhe.
37Ga ba ga nna selelo se segolo mo go botlhe, ba wela mo molaleng wa ga Paulo, ba mo atla, 38ba hutsafadiwa bogolo ke lefoko le a le buileng a re, ga ba kitla ba tlhola ba bona sefatlhego sa gagwe. Mme ba mo felegetsa go fitlha kwa mokorong.


c: text/html

text:
131Morena a ba a raya Moše le Arone a re: 2“Fa motho a na le thurugo gongwe motshwa gongwe tshubaba e tshweu mo letlalong la gagwe, mme go fetoga go nna sebata sa lepero mo go lone, a a isiwe kwa go moperesiti Arone gongwe kwa go mongwe wa bomorwawe ba baperesiti. 3Jaanong a moperesiti a tlhatlhobe sebata mo letlalong la nama, mme fa boboa mo sebateng bo sweufetse, mme sebata se bonala se wetse mo letlalong la gagwe, e tla bo e le lepero. Fa moperesiti a se bona jalo, a a re: ‘O itshekologile!’
4“Mme fa go le sebata se sesweu mo letlalong la gagwe, mme se sa wela mo go lone, le boboa bo sa sweufala, gona a moperesiti a tswalele molwetse yoo malatsi a supa. 5Jaanong fa moperesiti a mo tlhatlhoba ka letsatsi la bosupa, a fitlhela sebata se ntse se tshwana le pele ka fa a bonang ka teng se sa ikala mo letlalong, gona a moperesiti a boele a mo tswalele gape malatsi a supa. 6Jaanong fa moperesiti a mo tlhatlhoba gape ka letsatsi la bosupa a fitlhela sebata se boela morago se sa ikala mo letlalong, gona a moperesiti a re: ‘O itshekile.’ Ke motshwa fela. A a tlhatswe diaparo tsa gagwe, foo o tla bo a itshekile. 7Mme fa motshwa o ikala mo letlalong, a sena go itshupetsa moperesiti gore a tle a itsheke, a a itshupetse moperesiti gape. 8Jaanong fa moperesiti a mo tlhatlhoba, a fitlhela motshwa o ikadile mo letlalong, gona a moperesiti a re: ‘O itshekologile!’ E tla bo e le lepero.
9“E ne e re fa sebata sa lepero se le mo mothong a isiwa kwa go moperesiti. 10Mme fa moperesiti a sekaseka, a fitlhela go le thurugo e tshweu mo letlalong e e sweufaditseng boboa, e bile nama e botologile mo nthong, 11e tla bo e le lepero le le topegetseng mo nameng ya gagwe, mme a moperesiti a mo ree a re: ‘O itshekologile!’ A se ka a mo tswalela, gonne o itshekologile. 12Mme fa lepero le tswela kwa ntle sentle mo letlalong le setoga mo letlalong lotlhe la molwetse go tswa tlhogong go fitlha dinaong gongwe le gongwe fa matlho a moperesiti a go sekasekileng, 13mme moperesiti a mo tlhatlhoba, a fitlhela lepero le setogile mo mmeleng wa gagwe, gona a a re: ‘Molwetse o itshekile!’ O sweufetse gotlhe, o itshekile tota. 14Fela ka letsatsi le go ka bonwang nama e betologile mo go ene ka lone, o tla bo a itshekologile. 15Jaanong fa moperesiti a bona nama e e ntseng jalo, a a mo ree a re: ‘O itshekologile!’ Nama eo ga e a itsheka, ke lepero. 16Mme fa nama eo e boela e sweufala gape, a a tle kwa go moperesiti. 17Jaanong fa moperesiti a mmona, a fitlhela sebata se sweufetse, gona a a re: ‘Molwetse o itshekile!’
18“E re fa motho a ne a dule tlhagala mo mmeleng ya tloga ya fola, 19mme fa e ne e le teng go tswa thurugo e tshweu gongwe sebata sa bosweu jo bo tlhakanyeng le bohibidu, gona a a itshupetse moperesiti. 20Jaanong fa moperesiti a mmona, a fitlhela felo foo go wetse mo letlalong le boboa jwa teng bo sweufetse, gona a moperesiti a mo ree a re: ‘O itshekologile!’ Ke bolwetse jwa lepero. Bo simologile ka tlhagala. 21Mme fa moperesiti a leba, a fitlhela go se boboa jo bosweu gona, go bile go sa wela mo letlalong, go boela morago, a moperesiti a mo tswalele malatsi a supa. 22Jaanong fa go ikala mo letlalong, a moperesiti a mo ree a re: ‘O itshekologile!’ E tla bo e le lepero. 23Fela fa sebata se sesweu se ntse fela ka mokgwa o le mongwe se sa ikala, ke lobadi lwa tlhagala. A moperesiti a mo ree a re: ‘O itshekile!’
24“Gongwe fa motho a na le ntho ya molelo mo mmeleng wa gagwe, mme nama e ntšhwa mo nthong ya molelo e le ya bosweu jo bo tlhakanyeng le bohibidu, gongwe e le tshweu fela, 25mme e re moperesiti a e sekaseka, a fitlhela boboa bo sweufetse mo sebateng se sesweu, mme se bonala sentle gore se wetse mo letlalong, foo e tla bo e le lepero le le simologileng mo nthong ya molelo. Jaanong a moperesiti a mo ree a re: ‘O itshekologile!’ Ke bolwetse jwa lepero. 26Mme fa moperesiti a e sekaseka, a fitlhela go se na boboa jo bosweu mo sebateng se sesweu, se bile se sa wela mo letlalong, mme se le leoto fela, gona a moperesiti a mo tswalele malatsi a supa. 27A moperesiti a mo tlhatlhobe gape ka letsatsi la bosupa. Fa a fitlhela go ikadile mo letlalong, a moperesiti a mo ree a re: ‘O itshekologile!’ Ke bolwetse jwa lepero. 28Mme fa sebata se sesweu se ntse fela ka mokgwa o le mongwe, se sa ikala mo letlalong, mme se le leoto fela, gona e tla bo e le thurugo ya ntho ya molelo fela. A moperesiti a mo kae yo o itshekileng. Gonne e tla bo e le lobadi lwa ntho ya molelo fela.
29“Fa monna gongwe mosadi a dule sebata se se thunyang mo tlhogong gongwe mo seledung, 30mme e re moperesiti a se sekaseka, a fitlhela se wetse mo letlalong, go bile go le moriri o mosetlhanyana o mosesane mo go sona, gongwe ditedu tse di ntseng jalo, gona a moperesiti a mo ree a re: ‘O itshekologile!’ Ke seromo se se bosula, e bong lepero la tlhogo gongwe la seledu. 31Mme fa moperesiti a sekaseka seromo se se bosula, a fitlhela se sa wela mo letlalong, mme go se na moriri o montsho mo go sona, gona a moperesiti a tswalele molwetse yo o nang le seromo seo malatsi a supa. 32Ka letsatsi la bosupa a moperesiti a tlhatlhobe sebata se se thunyang gape. Jaanong fa a fitlhela seromo se sa ikala, go se moriri o mosetlhanyana mo go sona, mme seromo se sa wela mo letlalong, 33gona a molwetse a ipeole, mme a se ka a beola fa go leng seromo, mme a moperesiti a tswalele yo o nang le seromo malatsi a supa gape. 34Jaanong ka letsatsi la bosupa, fa moperesiti a sekaseka seromo, a fitlhela se sa ikala mo letlalong, e bile se sa wela mo go lone, gone a moperesiti a mo kaye yo o itshekileng. Jaanong a molwetse a tlhatswe diaparo tsa gagwe; foo o tla bo a itshekile. 35Fela fa seromo se ikadile mo letlalong, a sena go kaiwa yo o itshekileng, 36a moperesiti a mo tlhatlhobe gape. Fa a fitlhela seromo se ikadile mo letlalong, foo a moperesiti a se ka a tlhola a sekaseka moriri, fa o le mosetlhanyana; o itshekologile. 37Mme fa seromo se ntse jaaka pele ka fa a bonang ka teng, mme moriri o montsho o tlhogile mo go sona, gona seromo se tla bo se fodile, motho a itshekile. A moperesiti a mo ree a re: ‘O itshekile!’
38“Fa monna gongwe mosadi a na le ditshubabanyana gongwe dibata tse ditshweu mo letlalong la gagwe, 39mme e re moperesiti a sekaseka, a fitlhela mo letlalong la gagwe go le dibata tse ditshweu tse di leoto fela, gona e tla bo e le motshwa fela o o duleng mo letlalong; motho o itshekile.
40“Fa monna a ulega moriri mo tlhogong, a nna lefatla-fa-morago, o tla bo a itshekile. 41Mme fa a ulega moriri wa tlhogo fa godimo ga phatla, gona o lefatla-fa-pele; le ene o itshekile. 42Mme fa go le sebata sa bosweu jo bo tlhakanyeng le bohibidu mo lefatleng la morago gongwe la pele, gona ke lepero le le simologang mo lefatleng la gagwe la morago gongwe la pele. 43Jaanong fa moperesiti a mo sekaseka, a fitlhela thurugo ya sebata e le bosweu bo tlhakanye le bohibidu mo lefatleng la gagwe la morago gongwe la pele, e bonala jaaka lepero la letlalo la mmele, 44foo ke molepero, o itshekologile tota! Bolwetse jwa gagwe bo mo tlhogong ya gagwe.
45“Jaanong molepero yo o nang le bolwetse joo, a diaparo tsa gagwe e nne tse di gagotsweng, mme moriri wa gagwe o nne malepelepe ka botlhaswa; a be a bipe ditedu tsa molomo, a goe a re: ‘Ke itshekologile! Ke itshekologile!’ 46O tla nna a itshekologile ka malatsi otlhe a bolwetse jwa gagwe. O itshekologile, a a nne a le esi, bonno jwa gagwe bo nne ka kwa ntle ga bothibelelo.
47“E re fa bolwetse jwa lepero bo le mo seaparong sa boboa gongwe mo go sa letseta, 48le fa bo le mo ditlhaleng tse di tlhamalalang gongwe mo go tse di kgabaganyang tsa letseta gongwe tsa boboa; le fa bo le mo kobong ya letlalo gongwe mo go se sengwe se se dirilweng ka letlalo; 49fa sebata seo se le botala jo bo tlhakanyeng le bosetlha gongwe se le sehibidu; le fa se le mo seaparong gongwe mo letlalong, le fa se le mo ditlhaleng tse di tlhamalalang gongwe mo go tse di kgabaganyang, le fa se le mo go eng se se dirilweng ka letlalo, ke sebata sa lepero. A se supediwe moperesiti. 50A moperesiti a sekaseke sebata, a be a tswalele selo se sebata se leng mo go sona malatsi a supa. 51Jaanong fa a bona sebata ka letsatsi la bosupa, a fitlhela sebata se ikadile mo seaparong gongwe mo ditlhaleng tse di tlhamalalang gongwe mo go tse di kgabaganyang gongwe mo letlalong le fa e le mo go eng se se dirilweng ka letlalo; sebata seo ke lepero le le bosula. Selo seo se tla bo se itshekologile. 52Ka moo, fa e le seaparo gongwe ditlhale tse di tlhamalalang gongwe ditlhale tse di kgabaganyang tsa boboa gongwe tsa letseta, le fa e le eng sa letlalo se sebata se leng mo go sona, a a se fise. Gonne ke lepero le le bosula. A se fisiwe ka molelo.
53“Mme fa moperesiti a se sekaseka, a fitlhela sebata se sa ikala mo seaparong gongwe mo ditlhaleng tse di tlhamalalang gongwe mo go tse di kgabaganyang le fa e le mo go eng se e leng sa letlalo 54foo a moperesiti a laele gore ba tlhatswe selo se sebata seo se leng mo go sona, a be a se tswalele gape malatsi a supa. 55Jaanong fa moperesiti a sekaseka sebata se sena go tlhatswiwa, a fitlhela se ntse se tshwana le pele, le fa se sa ikala, gona se itshekologile, o se fise ka molelo. Se jegile ka fa ntle gongwe ka fa teng. 56Mme fa moperesiti a sekaseka, a fitlhela sebata se le leoto fela se sena go tlhatswiwa, a a se gagole mo seaparong gongwe mo letlalong gongwe mo ditlhaleng tse di tlhamalalang gongwe mo go tse di kgabaganyang. 57Fela fa se bonala gape mo seaparong gongwe mo ditlhaleng tse di tlhamalalang gongwe mo go tse di kgabaganyang, le fa e le mo go eng se e leng sa letlalo, gona ke lepero le le butsologileng, mme selo se sebata seo se leng mo go sona o se fise ka molelo. 58Mme seaparo gongwe ditlhale tse di tlhamalalang gongwe tse di kgabaganyang le fa e le eng se e leng sa letlalo se sebata se tlogileng mo go sona fa o sena go se tlhatswa, a se tlhatswiwe gape; foo se tla bo se itshekile.
59“Ke ona molao wa sebata sa lepero sa seaparo sa boboa gongwe sa letseta, gongwe sebata sa ditlhale tse di tlhamalalang gongwe tse di kgabaganyang, le fa e le sa eng se e leng sa letlalo, go re se itshekile, gongwe go re se itshekologile.”

robotstxt: allowed

filter: keep


text:
Ditlhapi Tse di Kgatlhang Thata
GO NA le ditlhapi tse di kgatlhang thata tse di bidiwang di-clown fish. Gongwe di gapa dipelo tsa rona ka mebala ya tsone e e tsabakelang e e ka tswang e re gopotsa diaparo tsa boradiserekisi. Kgotsa gongwe re gakgamadiwa ke go bo di nna mo setsheding sa mo lewatleng se se batlang se tshwana le setlhatshana se se nang le mebitlwa. Setshedi seo se bidiwa anemone. Tota e bile, leina le lengwe la ditlhapi tseno ke di-anemone.
Fela jaaka batho ba le bantsi ba ba tumileng, ditlhapi tseno ga di tshabe fa batho ba di atamela le go di tsaya ditshwantsho. Gantsi batho ba ba ratang go tsena ka fa tlase ga lewatle ba itumelela go di tsaya ditshwantsho e re ka di sa tsamaele kgakala le legae la tsone e bile di se ditlhong.
Mme se se gakgamatsang thata ka ditlhapi tseno, ke tsela e kotsi e go lebegang di tshela ka yone. Go nna ga tsone mo setlhatshaneng seo go tshwana le go aga ntlo mo sentlhageng sa dinoga. Le fa go ntse jalo, ditlhapi tseno ga di kgone go tshela kwa ntle ga ditlhatshana tseno. Ke eng se se dirang gore botsala jono jo bo sa tlwaelegang bo atlege?
‘GA KE KGONE GO TSHELA KWA NTLE GA GAGO’
Fela jaaka ditsala tsa mmatota, ditlhapi tseno le setlhatshana seno di a thusana. Botsala jono ga bo thuse fela ditlhapi tseno, gape bo botlhokwa thata. Baithuti ba ditshedi tsa mo lewatleng ba re ditlhapi tseno ga di kgone go tshela ntle le setlhatshana seo. Seno ke ka gonne di sa kgone go thuma ka bonako, ka jalo, go ka nna motlhofo gore ditlhapi tse dingwe di di bolaye. Mme fa di nna mo setlhatshaneng seno, di kgona go tshela dingwaga di le lesome.
Ditlhatshana tseno ke legae le le sireletsegileng le ditlhapi tseno di ka godisetsang bana ba tsone mo go lone. Di baya mae mo setlhatshaneng seno mme di bo di a tlhokomela. Moragonyana fa di sena go nna le bana, di nna gaufi le setlhatshana seno go ba tlhokomela.
Ditlhapi tseno di thusa setlhatshana seno ka eng? Di se sireletsa gore se se ka sa jewa ke ditlhapi tse dingwe. Mofuta ono wa setlhatshana sa mo lewatleng ga o kgone go tshela kwa ntle ga ditlhapi tseno. Fa babatlisisi ba sena go ntsha ditlhapi tseno mo setlhatshaneng seo, ba ne ba fitlhela se seyo morago ga diura di le 24. Se ne se jelwe ke ditlhapi tse di bidiwang di-butterfly fish.
Gape go lebega ditlhapi tseno di naya setlhatshana seno maatla. Letswai le ditlhapi tseno di le ntshang le thusa setlhatshana seno gore se gole ka bonako. Mme fa ditlhapi tseno di ntse di thuma mo gare ga setlhatshana seno, di se thusa gore se bone metsi a a nang le okesejene e ntsi.
DI YA KWA DITSHEDI TSE DINGWE DI TSHABANG GO YA GONE
Ditlhapi tseno di sirelediwa ke letlalo la tsone. Di na le seedi se se relelang mo letlalong se se di thusang gore setlhatshana seno se se ka sa di tlhaba. Seedi seno se dira gore setlhatshana se tseye ditlhapi e le losika lwa sone. Moithuti mongwe wa ditshedi tsa lewatle a re “tlhapi e nna jaaka e kete ke setlhatshana.”
Dipatlisiso dingwe di bontsha gore fa tlhapi eno e tlhopha legae le lesha, go na le dilo dingwe tse e di dirang. Go lemogilwe gore fa e atamela setlhatshana seno lekgetlo la ntlha, e fetsa diura di le mmalwa e ntse e se tshwara e se tlogela. Gatwe e dira seno ka gonne e batla gore seedi se se e sireletsang se kgone go tlwaela botlhole jwa legae la yone le lesha. Go bonala setlhatshana seno se loma tlhapi eno makgetlo a le mmalwa fa e ntse e dira jalo. Mme morago ga moo, di simolola go tlwaelana.
Tsela e ditshedi tseno di tshelang ka yone e re ruta thuto ya botlhokwa ka tirisanommogo. Batho ba ditso tse di farologaneng le ba ba godileng ka ditsela tse di sa tshwaneng ba ka fitlhelela dilo di le dintsi fa ba dirisana mmogo. Fela jaaka ditlhapi tseno, le rona re ka tsaya nako go tlwaela go dira le batho ba bangwe, mme fa re setse tlwaetse, go nna le diphelelo tse di molemo thata.


text:
31A tatlhego wee ya motse wa madi
o o tletseng maaka
le tshiamololo gotlhe,
o o sa khutleng go thukhutha.
2Utlwa seme se thwantsha,
utlwa modumo wa maotwana
a dikoloi
le dipitse tse di sianang,
le dikoloi tse di kgothoselang!
3Bapalami ba matla ka dipitse,
ditšhaka di phatsima
jaaka molelo;
marumo a bonala
jaaka dikgadima!
A bontsi jo bo bolailweng,
ditoto di kana kang!
Direpa ga di fele!
Ba tla kgotšwa
ke ditoto tsa bone.
4Ke ka ntlha ya boaka jo bogolo
jwa seaka se sentle
se se kgatlhisang,
setswerere sa mereo ya boloi;
se se tsieditseng ditšhaba
ka boaka jwa sona le ditshika
ka mereo ya boloi ya sona.
Tshen. 17
5“Bona, ke tla go otla,”
go bua Morena
wa masomosomo.
“Ke tla tsholetsa
mosese wa gago,
ke go bipa sefatlhego ka ona,
ke bontsha ditšhaba bosaikatega
jwa gago
le magosi ditlhong tsa gago.
6Ke tla tshela matlakala
mo go wena,
ke go tlotlolola,
ke go dira selebo
se se nyatsegang.
7Gore botlhe ba ba go bonang
ba go tshabe
ba re: ‘O nyeleditswe,
motse wa Ninife!
Ke mang yo o tla o utlwelang
botlhoko?’
Ke tla go batlela kae bagomotsi?”
8A o a re, o feta motse wa No-Amone o o neng o le fa dinokeng, o na le metsi mo tikologong ya ona, o phemelo ya ona e leng lewatle, o tshireletso ya ona e leng metsi?
9Ethiopia e ne e le thata ya ona le Baegepeto ba ba se nang palo; Baphute le Balebia ba ne ba o thusa. 10Le fa go ntse jalo le ona wa tlosiwa, wa ya mo botshwarong. Bana ba ona le bone ba tšhwetlakanngwa mo makgatlhanong a mebila yotlhe; batlotlegi ba ona ba ba tlhamela tengwa, ba bagolo ba ona ba bofiwa ka dikeetane.
11Mme le wena ò tla tagwa, ò tlhakana tlhogo; le wena ò tla batla botshabelo gore ò tshabe mmaba.
12Metse yotlhe ya gago e e femetsweng e tshwana le ditlhare tsa feie tse di nang le mabutswapele; fa di tshikinngwa, a wele mo leganong la moji. 13Bona, morafe wa gago o o mo teng ga gago ke basadi fela; ruri, dikgoro tsa lefatshe la gago di bulegetse baba ba gago; molelo o jele diphemelo tsa gago. 14Ikgele metsi, gonne o tla dikelediwa ke baba. Tiisa dikago tsa phemelo tsa gago; tsena mo seretseng, ò se gatake, ò tsee sebopi sa diekana. 15Gona foo molelo o tla go jela teng, tšhaka e go nyeletsa, e go ja jaaka molome.
Le fa o ka ntsifala jaaka molome le fa ò ka ntsifala jaaka segongwane,
16le fa ò ntsifaditse bareki ba gago bogolo go dinaledi tsa legodimo! – Boijane bo ne jwa tswa diphuka, jwa fofa jwa ya. 17Dikgosana tsa gago di tshwana le segongwane, balaodi ba gago ba tshwana le bontsi jwa tsie e e robetseng mo dikgoreng mo letsatsing le le maruru. E re letsatsi le tlhabile, e fofe e tloge, go sa itse ope kwa e ileng teng.
18Badisa ba gago ba robetse, kgosi ya Asiria; bagale ba gago ba itunna fela; morafe wa gago o phatlaladitswe mo dithabeng, go se yo o ba phuthang. 19Thubego ya gago ga e na go baakanngwa; ntho ya gago ke e e sa foleng. Botlhe ba ba utlwang kitsiso ka ga gago ba go opela diatla; gonne ke mang yo o neng a sa dirafalelwe ke bosula jo o bo dirileng ka metlha?


text:
POTSO 18
Ke Eng se se ka go Thusang go Atamalana le Modimo?
“Wena Moutlwi wa thapelo, batho ba mefuta yotlhe ba tla tla kwa go wena.”
“Ikanye Jehofa ka pelo yotlhe, mme o se ka wa ikanya tlhaloganyo ya gago. Mo tseye tsia mo ditseleng tsotlhe tsa gago, mme ene o tla tlhamalatsa ditselana tsa gago.”
“E le gore ba bone botshelo jo bo sa khutleng ba tshwanetse go go itse, wena Modimo yo o esi wa boammaaruri, e bile ba tshwanetse go itse yo o mo romileng, e bong Jesu Keresete.”
“Tota ga go thata go itse [Modimo].”
“Ke tswelela ke rapelela gore lorato lwa lona lo gole fela thata le gore kitso ya lona le tsela e lo tlhaloganyang dilo ka yone e oketsege.”
“Fa mongwe wa lona a tlhoka botlhale, a a nne a bo kope mo Modimong mme o tla bo newa, ka gonne Modimo o bo naya botlhe ba ba bo kopang mme o dira jalo ka bopelotshweu e bile a sa ba kgobe.”
“Atamelang Modimo, mme o tla lo atamela. Tlhapang diatla tsa lona, lona baleofi, e bile lo itshekise dipelo tsa lona, lona ba lo sa kgoneng go dira ditshwetso.”
“Fa re rata Modimo, re tla ikobela ditaelo tsa gagwe; mme ditaelo tsa gagwe ga di imele.”


text:
thanodi ya mafoko
Setswana
D
- Dipholo tsa tlhomamiso (tsa teko)
-
Ke palo e e bonwang ka go fetisa “khoutu” mo tekong. Fa palo e, e tsamaelana le dipholo tse di solofetsweng, go raya gore teko e falotse; fa palo e le dipholo tse di solofetsweng di sa tsamaelane, go raya gore teko e tlholegile.
⊗
Afrikaans, Deutsch, English, Español, اَلْعَرَبِيَّةُ, Kiswahili, Bahasa Indonesia
E
- E tlholegile (teko)
-
Teko e tlholega fa dipholo tsa tlhomamisho di sa chwane le dipholo tse di ne di letetswe.
→
pass_test
⊗
English, Español, አማርኛ
G
- go tsaya letlhakore
-
Dipalopalo di tsaya letlhakore fa ele gore maduo a ditshakatsheko tsa tsone, gangwe le gape ga a ana neelano le maduo aa akanyeditsweng.
→
variance, overfitting, classification, systematic_error
⊗
Deutsch, English, Español, Português, isiXhosa, አማርኛ
K
- kgolagano kgakala
-
Seemo sa go simolola tirisano le kgolagano ya dibalamakgolo sekai, fa o dirisa SSH.
⊗
English


text:
TSOGANG! No. 6 2016 | Go Thibela go Tsenwa ke Malwetse
Go na le malwetse a mantsi a a ka tsenyang botsogo jwa gago mo kotsing. O ka itshireletsa jang?
SETLHOGO SA KA FA NTLE
Go Thibela go Tsenwa ke Malwetse
Letsatsi le letsatsi mmele wa gago o lwa le baba ba ba didimetseng e bile ba sa bonale mme ba le kotsi mo ba ka go bolayang.
SETLHOGO SA KA FA NTLE
Itshireletse Kgatlhanong le Malwetse
Ela tlhoko dilo di le tlhano tse di ka dirang gore go nne motlhofo go tsenwa ke malwetse le kafa o ka itshireletsang ka gone.
A GO TLHAMILWE?
Ditlhale Tse Ditshesane Tsa Setshedi se se Nnang mo Kgapetleng
Di-mussel di ingangatlela di dirisa ditlhale tsa tsone. Go tlhaloganya seno go ka re thusa go itse mokgwa o mosha o re ka o dirisang go kgomaretsa dilo mo dikagong kgotsa go kopanya mesifa le marapo.
GO THUSA LELAPA
Ditsela Tsa go Bontshana Tlotlo
Go bontsha tlotlo mo lenyalong ga se selo se se tshwanetseng go dirwa sewelo; ke karolo ya botlhokwa thata ya lenyalo. O ka bontsha jang molekane wa gago tlotlo?
TSA MALOBA
Desiderius Erasmus
O bidiwa “motho yo o tumileng mo lefatsheng lotlhe wa Motlha wa Ditlhabologo.” Ke eng se se dirileng gore a tume?
Ditlhapi Tse di Kgatlhang Thata
Tlhapi eno e nnye e na le mebala e mentle e bile e dirisana bontle le setlhatshana sa mo lewatleng. Ditshedi tseno di kgona jang go dirisana mmogo?
SE BAEBELE E SE RUTANG
Go Tshwara Nako
Go tshwara nako go ama tsela e batho ba go lebang ka yone. Baebele ya reng ka kgang eno ya botlhokwa? O ka ithutang jang go tshwara nako?
Kaedi ya 2016 ya Tsogang!
Lenaane la ditlhogo tse di gatisitsweng ka 2016.
Tse Dingwe
Phutha o Nne Phepa
Jehofa o beile sengwe le sengwe fa se tshwanetseng. Ithute kafa le wena o ka phuthang dilwana tsa gago mme wa nna phepa ka gone!
Baebele ya Reng ka Keresemose?
Tshimologo ya dingwao di le thataro tse di itsegeng tsa Keresemose e ka go gakgamatsa.


text:
151Lefoko la Morena la ba la tla kwa go nna la re: 2“Morwa-motho, logong lwa moweine lo phala dikgong tsotlhe ka eng? Ke raya kalana ya moweine e e itharileng mo ditlhareng tsa sekgwa.
3A go ka tsewa logong lwa ona go dira tiro ka lone? Gongwe a ba ka betla lomapo ka ona go pega dilo mo go lone? 4Kana lo latlhelwa mo molelong go jewa ke ona. Fa molelo o jele dintlha tsa lone tse pedi, mme bogare jwa lone bo setse e le motswaiso fela, a lo ka solega molemo mo tirong nngwe?
5Kana fa lo itekanetse, ga lo na molemo mo tirong epe. Jaanong fa molelo o lo jele, mme lo šwele, gona lo ka thusa eng? Ga lo ka ke lwa dirisiwa mo tirong epe.”
6Ke ka moo Morena Modimo o buang jaana a re. “Ke tla dirafaletsa baagi ba Jerusalema se se dirafalelang logong lwa moweine o o itharileng mo ditlhareng tsa sekgwa, lo ke lo latlhelang mo molelong go jewa ke ona. 7Ke tla ba leba ka bogale, ke lwa nabo. Le fa ba dule mo molelong, molelo o tla ba nyeletsa. Lona lo tla itse gore ke nna Morena, mogang ke ba lebang ka bogale go ba otla. 8Ke tla fetola lefatshe la bone sekaka, gonne ba sentse boikanyo.” Go bua Morena Modimo.


text:
461“Morena Modimo o bua jaana a re: ‘Kgoro ya lelapa la ka fa teng e e lebileng kwa botlhabatsatsi a e nne e tswetswe ka malatsi a marataro a go dira, mme e bulwe ka letsatsi la Sabata le ka letsatsi la ngwedi o o rogilweng. 2Jaanong a kgosi e tsene mo go yona ka tsela ya leobo, e tswa kwa ntle, e eme fa sesaneng sa kgoro. Baperesiti ba dire setlhabelo sa yona sa phiso le ditlhabelo tsa yona tsa tebogo; yona e obamele fa serepoding sa kgoro, e be e tswe. Mme kgoro e se ka ya tswalwa go fitlha mantsiboa.
3Le batho ba lefatshe a ba obamele fa mojakong wa kgoro eo fa pele ga Morena ka boSabata le ka malatsi a ngwedi o o rogilweng.
4“ ‘Setlhabelo sa phiso se kgosi e tshwanetseng go se isetsa Morena ka letsatsi la Sabata ke sa dikwana di le thataro tse di se nang bogole le sa phelehu e e se nang bogole.
5Tshupelo ya bupe e nne jwa efa mmogo le phelehu; dikwana di okediwe ka tshupelo ya bupe ka fa kgosi e nonofileng ka teng. Le gona e tshele hina ya lookwane mo efeng ya bupe. 6Mme ka letsatsi la ngwedi o o rogilweng a e nne setlhabelo sa poana e e se nang bogole le sa dikwana di le thataro le sa phelehu tse di itekanetseng. 7A e baakanye tshupelo ya bupe jwa efa mmogo le poana le jwa efa mmogo le phelehu; e bo okeletse dikwana ka fa e kgonang ka teng. Le gona e tshele hina ya lookwane mo efeng ya bupe. 8Fa kgosi e tsena, a e tsene ka tsela ya leobo la kgoro, e be e tswe gape ka tsela eo ya yona.
9“ ‘Jaanong fa batho ba lefatshe ba tla fa pele ga Morena ka meletlo, a ba ba tsenang ka kgoro ya bokone go obamela ba tswe ka kgoro ya borwa; ba ba tsenang ka kgoro ya borwa, a ba tswe ka kgoro ya bokone. Ga ba a tshwanela go boa ka kgoro e ba tsenyeng ka yona, mme a ba tswe ka kgoro e ba lebileng kwa go yona. 10A e re ba tsena, kgosi e tsene nabo, e le mo gare ga bone; e re ba tswa, e tswe nabo. 11Mme ka malatsi a meletlo le a go phuthega a tshupelo ya bupe e nne jwa efa mmogo le poana le jwa efa mmogo le phelehu, mme dikwana a di okediwe ka bupe ka fa kgosi e nonofileng ka teng. Le gona e tshele hina ya lookwane mo efeng ya bupe.
12“ ‘Mme a e re fa kgosi e direla Morena setlhabelo sa phiso ka boyona gongwe ditlhabelo tsa tebogo ka boyona, a e bulelwe kgoro e e lebileng kwa botlhabatsatsi, e tlise setlhabelo sa phiso sa yona le tsa tebogo tsa yona, jaaka e dira ka letsatsi la Sabata, e be e tswe gape. Fa e sena go tswa, a kgoro e tswalwe.
13“ ‘A kgosi e direle Morena setlhabelo sa phiso sa kwana ya ngwaga o le mongwe e e se nang bogole ka letsatsi lengwe le lengwe, a e se mo direle mo mosong mongwe le mongwe. 14Le gona a e se oketse ka tshupelo ya bupe mo mosong mongwe le mongwe: E nne karolo ya borataro ya efa ya bupe, le karolo ya boraro ya hina ya lookwane gore lo kolobise bupe, e le tshupelo ya dijo ya Morena. Ke ona molao wa setlhabelo sa metlha yotlhe. 15A go baakanngwe jalo kwana mmogo le tshupelo ya bupe le lookwane mo mosong mongwe le mongwe. Ke sona setlhabelo sa phiso sa metlha yotlhe.’
16“Morena Modimo o bua jaana a re: ‘Fa kgosi e naya mongwe wa bomorwaa-yona mpho ya naga ya yona, yona e tla nnela ruri ya bomorwaa-yona; ke boswa jo ba bo ruisang. 17Mme fa e naya mongwe wa batlhanka ba yona mpho ya naga ya yona, e tla nna ya gagwe fela go fitlha ngwageng wa kgololo. Morago e nne ya kgosi gape. Ke naga ya bomorwaa-yona fela e e tla nnang ya bone e le boswa.
18A kgosi e se ka ya tsaya sepe sa naga ya batho ka go ba leleka ka thata mo bosweng jwa bone. A e jese bomorwaa-yona boswa jwa naga ya yona, mme go se ka ga lelekwa ope wa morafe wa me mo kabelong ya naga ya gagwe.’ ”
19Ke fa a ntsenya ka botseno jo bo fa lotlhakoreng lwa kgoro, a nkisa kwa matlwaneng a a boitshepo a baperesiti a a lebileng kwa bokone, ka fitlhela felo teng fa go kwa moragorago ntlheng ya bophirimatsatsi. 20A nthaya a re: “Ke gona felo fa baperesiti ba apeelang ditlhabelo tsa molato le tsa boleo teng; ke fa ba besang ditshupelo tsa bupe gore ba se ka ba di ntshetsa kwa lapeng la ka fa ntle, ba tloga ba itshepisa morafe.”
21A ba a nkisa kwa lapeng la ka fa ntle, a mphetisetsa pele kwa dikhutlong tse nne tsa lelapa leo, ka fitlhela go le lelapana gape mo sekhutlong sengwe le sengwe sa lelapa leo. 22Mo dikhutlong tse nne tsa lelapa leo go ne go le malapana a a ageletsweng, a le boleele jwa mabogo a le 40 le boatlhamo jwa mabogo a le 30. Malapana ao a dikhutlo a ne a lekalekana fela ka bone jwa ona. 23A ne a ageletswe ka dipota ka bone jwa ona. Go ne go dirilwe maiso fa fatshe go bapa le dipota tseo mo tikologong. 24A ba a nthaya a re: “Ke ona matlo a a apeelang, fa badiredi ba Ntlo ba apeelang teng ditlhabelo tse di jewang tsa batho.”


text:
Topseller
Jobe SCOUT 3 Jobe Lunar 3P Jobe CHASER 4 YAMAHA SPINERA Lets Go Jobe Sea-Esta 3 Jobe CHASER 3 Jobe CHASER 2 SPINERA Lets Go SPINERA Lets Go Jobe Tube SPINERA Lounger Jobe CHASER 3 JOBE AirStream Jobe Rodeo 3 SPINERA Lets Go Jobe DROPLET SPINERA Chill SPINERA ROCKET Jobe CHASER 3 SPINERA Lounger Jobe CHASER 3 Jobe CHASER 3 YAMAHA SPINERA Lets Go Jobe CHASER 3 JOBE AirStream SPINERA Lets Go Zenith X-Flight Spinera Flight SPINERA ROCKET JOBE PROTON SPINERA Lets Go SPINERA Flight JOBE DROPLET SPINERA Lounger SPINERA Wing 3P Jobe Tube Spinera Lets Go SPINERA ROCKET SPINERA Lets Go SPINERA ROCKET Jobe Ridge 3
Zuletzt angesehen


text:
21Morena a ba a raya Moše le Arone a re: 2“E re fa Baiseraele ba thibelela, mongwe le mongwe a nne fa sefokeng sa ga gabo le fa ditshupong tsa kgotla ya ga gabo; a ba thibelele mo tikologong ya Tente ya Boipontsho, ba lebagane nayo.
3“Ba ba tla thibelelang ntlheng ya botlhabatsatsi ke ba sefoka sa bothibelelo jwa ga Juta ka fa mephatong ya bone. Kgosana ya Bajuta ke Nasone morwa Aminatabe. 4Mophato wa gagwe, e bong ba ba badilweng ba bone, ke ba le 74 600. 5Ba ba tla thibelelang go bapa nae ke lotso lwa ga Isašare. Kgosana ya Baisašare ke Nethanele morwa Suare. 6Mophato wa gagwe, e bong ba ba badilweng ba bone ke ba le 54 400. 7Le lotso lwa ga Sebulone. Kgosana ya Basebulone ke Eliabe morwa Helone. 8Mophato wa gagwe, e bong ba ba badilweng ba gagwe ke ba le 57 400. 9Botlhe ba ba badilweng ba bothibelelo jwa ga Juta ke ba le 186 400 ka fa mephatong ya bone. Ba tshwanetse go bolola pele.
10“Ba sefoka sa bothibelelo jwa ga Rubene ba nne ntlheng ya borwa ka fa mephatong ya bone. Kgosana ya Barubene ke Elisure morwa Seteure. 11Mophato wa gagwe, e bong ba ba badilweng ba gagwe ke ba le 46 500. 12Ba ba tla thibelelang go bapa nae ke lotso lwa ga Simeone. Kgosana ya Basimeone ke Sedumiele morwa Surišatai. 13Mophato wa gagwe, e bong ba ba badilweng ba bone ke ba le 59 300. 14Le lotso lwa ga Gate. Kgosana ya Bagate ke Eliasafe morwa Rehuele. 15Mophato wa gagwe, e bong ba ba badilweng ba bone ke ba le 45 650. 16Botlhe ba ba badilweng ba bothibelelo jwa ga Rubene ke ba le 151 450 ka fa mephatong ya bone. Ke bone ba mephato ya bobedi ba ba bololang.
17“Jaanong go tloge Tente ya Boipontsho le bothibelelo jwa Balefi fa gare ga mathibelelo a mangwe. Ba bolole jaaka ba thibelela, mongwe le mongwe a le mo mannong a gagwe ka fa difokeng tsa bone.
18“Ba sefoka sa bothibelelo jwa ga Eferaime ba nne ntlheng ya bophirimatsatsi ka fa mephatong ya bone. Kgosana ya Baeferaime ke Elisama morwa Amihute. 19Mophato wa gagwe, e bong ba ba badilweng ba bone ke ba le 40 500. 20Ba ba tla thibelelang go bapa nae ke lotso lwa ga Manase. Kgosana ya Bamanase ke Gamaliele morwa Phetasure. 21Mophato wa gagwe, e bong ba ba badilweng ba bone ke ba le 32 200. 22Le lotso lwa ga Benyamene. Kgosana ya Babenyamene ke Abitane morwa Giteoni. 23Mophato wa gagwe, e bong ba ba badilweng ba bone ke ba le 35 400. 24Botlhe ba ba badilweng ba bothibelelo jwa ga Eferaime ke ba le 108 100 ka fa mephatong ya bone. Ke bone ba mephato ya boraro ba ba bololang.
25“Ba sefoka sa bothibelelo jwa ga Dane ba nne ntlheng ya bokone ka fa mephatong ya bone. Kgosana ya Badane ke Ahiesere morwa Amisatai. 26Mophato wa gagwe, e bong ba ba badilweng ba bone ke ba le 62 700. 27Ba ba tla thibelelang go bapa nae ke lotso lwa ga Asere. Kgosana ya Baasere ke Phagiele morwa Ogorane. 28Mophato wa gagwe, e bong ba ba badilweng ba bone ke ba le 41 500. 29Le lotso lwa ga Nafetale. Kgosana ya Banafetale ke Ahira morwa Enane. 30Mophato wa gagwe, e bong ba ba badilweng ba bone ke ba le 53 400. 31Botlhe ba ba badilweng ba bothibelelo jwa ga Dane ke ba le 157 600. Ke bone ba bofelo ba ba bololang ka fa difokeng tsa bone. 32Ke bao ba ba badilweng ba Baiseraele ka fa dikgotleng tsa bone. Botlhe ba ba badilweng ba mathibelelo ka fa mephatong ya bone ke ba le 603 550.”
33Mme Balefi ba se ka ba balelwa mo Baiseraeleng jaaka Morena a ne a laetse Moše.
34Baiseraele ba dira fela jaaka Morena a laetse Moše: Ba thibelela jalo ka fa difokeng tsa bone, ba bolola jalo, mongwe le mongwe ka fa losikeng lwa gagwe fa kgotleng ya ga gabo.


text:
2 Morago ga moo, e ne ya nna letsatsi le bomorwa Modimo wa boammaaruri*+ ba neng ba tsena ba tla go ema fa pele ga ga Jehofa+ ka lone, Satane le ene o ne a tsena kwa go bone a tla go ema fa pele ga ga Jehofa.+2 Foo Jehofa o ne a botsa Satane a re: “O tswa kae?” Satane o ne a araba Jehofa a re: “Ke ne ke ile go kgarakgatshega mo lefatsheng le go tsamayatsamaya mo go lone.”+3 Mme Jehofa o ne a botsa Satane a re: “A o etse tlhoko* motlhanka wa me e bong Jobe? Ga go na ope yo o tshwanang le ene mo lefatsheng. Ke monna yo o siameng le yo o se nang molato,+ yo o boifang Modimo e bile a tlhoile se se bosula. O sa ntse a ikanyega mo Modimong,+ tota le fa o leka go ntlhotlheletsa gore+ ke mo fedise* kwantle ga lebaka.”4 Le fa go ntse jalo, Satane o ne a araba Jehofa a re: “Letlalo mo boemong jwa letlalo. Motho o tla ntsha sengwe le sengwe se a nang le sone gore a boloke botshelo* jwa gagwe.5 Mme jaanong, ntsha seatla sa gago mme o iteye lerapo la gagwe le nama ya gagwe, mme ruri o tla go tlhapatsa phatlalatsa.”+6 Foo Jehofa o ne a raya Satane a re: “Tsamaya, dira sengwe le sengwe se o se batlang ka ene.* Mme gone, o se ka wa mmolaya!”7 Ka jalo, Satane o ne a tswa fa pele ga* ga Jehofa mme a dira gore Jobe a tswe mathopa* a a botlhoko+ go simologa kwa lonaong lwa gagwe go fitlha kwa tlhogong ya gagwe.8 Mme Jobe o ne a tsaya kapetla ya sejana sa letsopa se se thubegileng gore a ingwaye ka yone, mme o ne a ntse mo meloreng.+9 La bofelo mosadi wa gagwe o ne a mo raya a re: “Go na le gore o tswelele o ikanyega mo Modimong, a ga go botoka gore o tlhapatse Modimo mme o swe?”10 Le fa go ntse jalo, Jobe o ne a mo raya a re: “O bua jaaka mosadi yo o se nang tlhaloganyo. A re tshwanetse go amogela se se molemo fela mo Modimong wa boammaaruri mme re sa amogele le se se bosula?”+ Le fa gone Jobe a ne a diragalelwa ke dilo tseno tsotlhe, ga a ka a bua sepe se se phoso.+11 Ditsala tsa ga Jobe* tse tharo di ne tsa utlwela ka masetlapelo otlhe a a mo wetseng, mme mongwe le mongwe wa bone o ne a tla a tswa kwa lefelong la gagwe. Ditsala tseo e ne e le Elifase+ wa Motemane, Biledade+ wa Moshuha+ le Sofare+ wa Monaama. Ka jalo, ba ne ba dumalana gore ba kopane mmogo gore ba ye go hutsafala le Jobe le go mo gomotsa.12 Fa ba mmona ba sa le kgakala, ba ne ba sa lemoge le gore ke Jobe. Mme ba ne ba thubega ka selelo fa ba mo lemoga ba bo ba gagoganya diaparo tsa bone, mme ba ne ba gasa lorole mo phefong le mo ditlhogong tsa bone.+13 Go tswa foo, ba ne ba nna fa fatshe fa go ene malatsi a le supa le masigo a le supa. Ga go na ope wa bone yo o neng a bua sepe le ene, ka gonne ba ne ba bona gore o mo botlhokong jo bogolo thata.+
Dintlha Tse di Kwa Tlase
^ Sekapuo sa Sehebera se se kayang barwa ba Modimo ba baengele.


text:
71Mme matlo a gagwe ona Salomo a a aga dinyaga di le 13; ya ba gona a a fetsang otlhe.
2A aga ntlo, a e bitsa Ntlo-ya-Sekgwa-sa-Lebanone; boleele jwa yona e ne e le mabogo a le 100, bophara jwa yona e le mabogo a le 50, bogodimo jwa yona e le mabogo a le 30, e rwelwe ke maotwana a mesetere, a bopeleditswe ditsela tse nne, mme mephakarego ya mesetere e le mo godimo ga maotwana ao.
3E ne e ruletswe ka dikgong tsa mesetere mo godimo ga matlwana a a neng a rwelwe ke maotwana ale. E ne e le matlwana a le 45, a le 15 a tlhomaganye. 4Go ne go le difenstere, di tlhomaganye gararo, di dirilwe ka mepakwana, fenstere e lebagana le fenstere gararo. 5Mejako yotlhe le maotwana a ditswalo di ne di na le dikhutlo di le nne di dirilwe ka mepakwana; mojako o lebagana le mojako gararo.
6Le gona a dira Leobo la Maotwana, boleele jwa lone e le mabogo a le 50, bophara jwa lone e le mabogo a le 30; le na le mathudi fa pele ga lone le maotwana a teng le mapalamo.
7Gape a dira ntlogadi ya sedulo sa bogosi e a atlholelang mo go yona, e le ntlo ya tshekelo, e manegilwe dipati tsa mesetere go tloga fa fatshe go fitlha kwa ditlhomesong.
8Le ntlo ya gagwe e a neng a nna mo go yona e ne e agilwe ka mokgwa oo. E ne e le mo lapeng le lengwe le le bapileng le ntlogadi. Salomo a ba a direla morwadia Farao yo a mo nyetseng ntlo e e tshwanang le ntlogadi eo.
9Dikago tsotlhe tseo tsa agiwa ka majwe a tlhwatlhwa e kgolo a a betlilweng ka fa selekanyong sa dieka, a segilwe ka šage ka fa teng le ka fa ntle go tloga fa fatshe go fitlha kwa majweng a a kwa godimo le kwa ntle go fitlha lelapeng le legolo. 10Motheo e ne e le wa mafika a tlhwatlhwa e kgolo wa mafika a magolo; go le mafika a mabogo a le some le mafika a mabogo a a robedi. 11Mo godimo ga ona go le dipota tsa majwe a tlhwatlhwa e kgolo a a betlilweng ka fa selekanyong sa dieka le mepako ya mesetere. 12Lobota lwa lelapa le legolo tikologong le lwa lelapa la ka fa teng la Ntlo ya Morena le lwa lelapa la leobo la ntlo ya kgosi di ne di agilwe ka majwe a a betlilweng e le mela e meraro, mme tsa konwa ke mepako ya mesetere.
13Kgosi Salomo a ba a roma motho go ya go bitsa Hirame kwa Tiro.
14Ene e ne e le morwa mosadi wa motlholagadi wa lotso lwa ga Nafetale, mme rraagwe e le monna wa kwa Tiro. E ne e le modiri ka kgotlho, a tletse botlhale le tlhaloganyo le kitso go ka dira tiro yotlhe ka kgotlho. A tla kwa go kgosi Salomo, a dira tiro yotlhe ya gagwe.
Ekes. 31:3,4
15A bopa maotwana a mabedi a kgotlho. Boleele jwa ona e ne e le mabogo a le 18. Bokima jwa ona bo kopanngwa ke mogala wa mabogo a le 12.
16A ba a dira ditlhogo tse pedi, a di baya mo godimo ga maotwana e le tsa kgotlho e e bopilweng; bogodimo jwa tlhogo nngwe le nngwe e ne e le mabogo a le matlhano. 17Ditoganyo – e le tiro ya toganyo e e tshophilweng le ya dikeetane – di ne di le mo ditlhogong tse di neng di le mo godimo ga maotwana, tse supa mo tlhogong nngwe le nngwe. 18Le gona a dira digaranata tsa kgotlho di potologa tlhogo gabedi le dikeetane, e le go kgabisa ditlhogo tsoo pedi tse di neng di le mo godimo ga maotwana.
19Ditlhogo tse di neng di le mo godimo ga maotwana fa mathuding di ne di bopegile jaaka dithunya tsa madutla; bogodimo jwa tsona e le mabogo a le mane. 20Tlhogo e nngwe e ne e kgabisitswe ka digaranata di le 200, di kotamisitswe mo toganyong mo godimo ga dimpa le fa tlase ga tsona, di dikologa gabedi. Le tlhogo ya bobedi e ne e kgabisitswe jalo.
21A tlhoma maotwana ao fa pele ga mathudi a mojako wa Tempele. Ya re a tlhoma leotwana la le le jang, a le bitsa Jagine;7:21 Ke go re: O a tlhoma. ya re a tlhoma leotwana la molema, a le taya leina la Boase.7:21 Ke go re: Mo go ene go na le thata. 22Ya re maotwana a sena go rwesiwa dithunya tsa madutla, tiro ya go dira maotwana ya bo e feditswe.
23Le gona a dira lewatle le le bopilweng ka kgotlho. Go le kgabaganya go tswa losing go ya losing e ne e le mabogo a le some; le le tshekeletsa; boteng jwa lone e le mabogo a le matlhano, mme mogala wa mabogo a le 30 o le kopanya tikologong. 24Ditshwantsho tsa diphare di ne di le dikologa ka fa tlase ga losi lwa lone tikologong; di ne di le some mo lebogong le lengwe di dikologa lewatle tikologong, e le methalo e le mebedi ya diphare, di bopilwe mmogo le lewatle fa le bojwa. 25Le ne le pegilwe mo dikgomong tsa kgotlho di le 12, di le tharo di lebile kwa bokone, tse tharo kwa bophirimatsatsi, tse tharo kwa borwa, tse tharo kwa botlhabatsatsi, mme lewatle le le mo godimo ga tsona, marago otlhe a tsona a le ka fa tlase ga lone. 26Bokima jwa lebota la lone e ne e le bophara jwa seatla. Losi lwa lone lo ne lo bopegile jaaka losi lwa nkgo, jaaka sethunya se se thuntseng. Le ne le tladiwa ka ditsaga di le 360.
27Le gona a dira dikolotsana tsa tlhatswetso di le some tsa kgotlho; boleele le bophara jwa dikolotsana tsotlhe e ne e le mabogo a mane; bogodimo jwa tsona e le mabogo a mararo. 28Kolotsana tse di ne di dirilwe ka mokgwa o: Di ne di na le dipati tsa kgotlho mo ditlhakoreng, di kopantswe ka mepakwana. 29Mo dipating tsa ditlhakore tse di fa gare ga mepakwana go ne go le ditshwantsho tsa ditau le dikgomo le boKerubime, le mo mepakwaneng go le jalo. Ka fa godimo le ka fa tlase ga ditau le dikgomo go ne go le dithunya le matlhare di fololetswe. 30Kolotsana nngwe le nngwe e ne e na le maotwana a le mane a kgotlho le diase tsa kgotlho. Mepako e mene ya dikhutlo e ne e na le dinaka; dinaka tseo di ne di bopilwe go tshegetsa mogopo. Mo go tsona go ne go le matlhare le dithunya tse di fololetsweng. 31Molomo wa yona fa go tsenang mogopo o ne o le fa gare ga dinaka; boteng jwa ona e le letsogo. Molomo wa yona o ne o le tshekeletsa, o le kgapa gore mogopo o tsene. Bophara jwa ona e le letsogo le bontlhanngwe jwa lone. Le mo tikologong ya molomo wa yona go setilwe ditshwantsho. Mme mepako ya ona e ne e na le dikhutlo tse nne e se potokwe. 32Maotwana a mane a ne a le fa tlase ga dipati tse di thibang ditlhakore; ditshegetso tsa maotwana di ne di tshwaraganye le kolotsana. Kgabaganyo ya leotwana lengwe le lengwe e ne e le letsogo le bontlhanngwe jwa lone. 33Maotwana a ne a dirilwe jaaka maotwana a koloi; ditshegetso le difelane le dipeke le meruba tsa ona di ne di bopilwe mmogo. 34Dinaka di le nne di ne di le mo godimo ga mepako e mene ya dikhutlo ya kolotsana nngwe le nngwe. Kolotsana le dinaka tsa yona e ne e le kgotlho e e bopagantsweng. 35Mo godimo ga kolotsana go ne go le kgare e e tshegetsang mogopo; bogodimo jwa yona e le bontlhanngwe jwa letsogo. Mo godimo ga kolotsana go ne go le ditshegetso tsa yona le dipati tse di thibang tsa yona, e le tsa kgotlho e e bopagantsweng. 36A ba a seta boKerubime le ditau le mekolane mo bophaphathing jwa ditshegetso tsa yona le mo dipating tse di thibang tsa yona ka fa manno a lekanyeng ka teng, le matlhare le dithunya tse di fololetsweng mo tikologong. 37Dikolotsana di le some tsa tlhatswetso o ne a di dira jalo; di bopilwe ka go tshwana, di na le selekanyo se le sengwe fela le tebego e le nngwe fela.
38Le gona a dira megopo e le some ya kgotlho. Mogopo mongwe le mongwe wa tladiwa ke ditsaga di le 9. Bophara jwa mogopo mongwe le mongwe e le mabogo a le mane. Kolotsana nngwe le nngwe e na le mogopo wa yona. 39Dikolotsana tse tlhano a di baya mo lotlhakoreng lwa borwa lwa Ntlo ya Modimo, tse tlhano mo lotlhakoreng lwa bokone lwa Ntlo ya Modimo. Lewatle lone a le baya kwa sekhutlong sa Ntlo ya Modimo sa botsheka jwa borwa le botlhabatsatsi.
40Le gona Hirame a dira dipitsa le diolola-melora le dinkgo tsa kgatshetso. Hirame a ba a wetsa tiro yotlhe e a e direlang kgosi Salomo go nna tsa Ntlo ya Morena, 41e bong maotwana a mabedi le dikgolokwe tsa ditlhogo tse di mo godimo ga maotwana a mabedi le ditoganyo tse pedi tsa go kgabisa dikgolokwe tse pedi tsa ditlhogo tse di mo godimo ga maotwana 42le digaranata tse di 400 tsa ditoganyo tse pedi; e le dikeetane tse pedi tsa digaranata tsa toganyo nngwe le nngwe go kgabisa dikgolokwe tse pedi tsa ditlhogo tse di mo godimo ga maotwana; 43le dikolotsana tsa tlhatswetso di le some le megopo e le some mo dikolotsaneng 44le lewatle le le lengwe le dikgomo di le 12 ka fa tlase ga lewatle 45le dipitsa le diolola-melora le dinkgo tsa kgatshetso. Mme dilo tsotlhe tseo tse Hirame o neng a di direla kgosi Salomo go nna tsa Ntlo ya Morena e ne e le tsa kgotlho e e rethefaditsweng. 46Kgosi ya laela gore di bopiwe kwa lebaleng la Joretane fa go leng mmu o o boteng fa gare ga Sukothe le Sarethane. 47Salomo a se ka a lekanya dilo tsotlhe ka ntlha ya bontsi jo bogolo jwa tsona, mme ga se ka ga lekanngwa bokete jwa kgotlho.
48Le gona Salomo a dira dilo tsotlhe tse di mo Ntlong ya Morena, e bong aletare ya gouta le lobati lwa gouta lo dinkgwe tsa tshupo di bewang mo go lone, 49le ditlhomo tsa dipone tsa gouta e e sa pekwang di le tlhano mo ntlheng ya le le jang le di le tlhano mo ntlheng ya la molema ka fa pele ga Felo fa go kwa Tengteng; le dithunya le dipone le dipoma tsa tsona, tsotlhe e le tsa gouta; 50le megotšwana le dithipa le dinkgo tsa kgatshetso le dijana le diolola-melora ka gouta e e sa pekwang. Le dikaniri tsa ditswalo tsa Ntlo e e kwa Tengteng tsa Felo-ga-Boitshepo-jwa-Maitshepo le tsa ditswalo tsa Felo-ga-Boitshepo ga Ntlo ya Morena e ne e le tsa gouta.
51Jaanong e rile tiro yotlhe e kgosi Salomo o neng a e direla Ntlo ya Morena e sena go fela, Salomo a tsenya dineo tse di boitshepo tsa ga Dafita rraagwe le selefera le gouta le dilo tsa mefutafuta a di baya mo dipolokelong tsa Ntlo ya Morena.


text:
GO THUSA LELAPA | GO GODISA BANA
Go Buisana le Mosha wa Gago Mabapi le go Romela Melaetsa e e Hepisang ka Founo
KGWETLHO
O utlwaletse gore go romelelana melaetsa e e hepisang ka founo [sexting] go tlwaelegile thata mo bathong ba basha. O ka nna wa ipotsa go re, ‘A tota ngwanake a ka dira selo seno?’
O batla go buisana le ngwana wa gago ka kgang eno—o tla buisana jang le ene? Pele o araba, sekaseka mabaka a go bo basha bangwe ba ile ba simolola go romelelana melaetsa e e hepisang le gore ke ka ntlha yang fa o tshwanetse go tshwenyega ka gone. *
LEBAKA LA GO BO GO DIREGA
Basha bangwe ba romela melaetsa e e hepisang gore ba bontshe mongwe yo ba mo ratang gore ba a mo kgatlhegela.
Mo maemong a mangwe mosetsana o romela setshwantsho sa gagwe a sa apara ka gonne a emeletswe ke mosimane gore a dire jalo.
Ka dinako tse dingwe mosimane a ka romelela batho ba bantsi setshwantsho sa mosetsana a sa apara e le gore a kgatlhe ditsala tsa gagwe kgotsa a ipusolosetse mo mosetsaneng yo a kgaoganeng le ene.
Le fa lebaka e ka tswa e le lefe, ntlha ke gore mosha yo o nang le founo ya selula a ka tsena mo mathateng a magolo. Buka ya CyberSafe ya re: “Matshelo a fetoga go ya go ile ka ntlha ya go romela molaetsa fela.”
Batho ba le bantsi ga ba lemoge gore fela fa setshwantsho se tsena mo Internet, motho yo o se rometseng a ka se tlhole a kgona go laola gore se dirisiwa jang. Pego ya Federal Bureau of Investigation (FBI) ya kwa United States ya re mo tiragalong nngwe, mosetsana mongwe wa dingwaga di le 18 “o ne a ipolaya morago ga gore setshwantsho sa gagwe a sa apara se a neng a se romeletse mosimane yo a ratanang le ene se romelelwe le basha ba bangwe ba le makgolokgolo kwa sekolong se a neng a tsena kwa go sone. Baithuti ba bangwe, ba go lebegang ba ile ba tswelela ba romelela ba bangwe setshwantsho seo, ga twe ba ne ba tlhorontsha mosetsana yoo.”
Gape go romela melaetsa e e hepisang go baka mathata a tsa semolao. Ka sekai, mo mafelong mangwe, bana ba ba ileng ba romelela bana ba bangwe ditshwantsho tse di hepisang ba ile ba bonwa molato wa go romela ditshwantsho tsa bana tse di hepisang, mme ba laelwa gore ba ikwadise gore ke batho ba ba dirileng tlolomolao e e amanang le tlhakanelodikobo. Le wena jaaka motsadi o ka bonwa molato fa e le gore konteraka ya founo ya selula e kwadisitswe mo leineng la gago, kgotsa fa o sa tseye dikgato dipe go thibela ngwana wa gago go romela melaetsa e e hepisang ka founo.
SE O KA SE DIRANG
Tlhoma melao e e utlwalang sentle. Le fa gone o ka se kgone go laola ka botlalo tsela e ngwana wa gago a dirisang founo ya selula ka yone, o ka tlhomamisa gore o itse melao e o e tlhomileng—le gore go tla diragalang fa a ka e tlola. Gape gakologelwa gore jaaka motsadi, o na le tshwanelo ya go baya leitlho tsela e ngwana wa gago wa mosha a dirisang founo ya selula ka yone.—Molaomotheo wa Baebele: Baefeso 6:1.
Thusa mosha wa gago gore a akanye ka bothata jono. O ka nna wa re: “Go na le maikutlo a a farologaneng malebana le gore go romela melaetsa e e hepisang ke eng. Wena o ne o ka go tlhalosa jang?” “O akanya gore ke mefuta efe ya ditshwantsho e e sa siamang?” “Mo mafelong mangwe molao wa re ngwana yo o romelang ditshwantsho tsa ngwana yo mongwe a sa apara o tlodile molao. A wena o akanya gore go maswe thata jalo?” “Ke eng fa go romela melaetsa e e hepisang go sa siama?” Reetsa ka tlhoafalo gore ngwana wa gago wa mosha o akanyang mme o mo thuse go akanya ka ditlamorago tsa go romela molaetsa. —Molaomotheo wa Baebele: Bahebera 5:14.
Akanya ka ditlamorago tsa go romela molaetsa
Mo lemotshe dilo tse di ka nnang tsa direga. O ka nna wa raya morwadio wa re: “A re re mosetsana mongwe o emeletswe ke mosimane gore a mo romelele setshwantsho se se hepisang. O tshwanetse go dirang? A ineele gore botsala bo se ka jwa fela? A gane mme gone a tswelele a mmontsha gore o a mo kgatlhegela? A fedise botsala jwa bone? A bolelele mongwe yo mogolo?” Thusa morwadio go akanya ka kgang eno. Mme o ka dira se se tshwanang fa o buisana le morwao.—Molaomotheo wa Baebele: Bagalatia 6:7.
Thusa mosha wa gago go bona kafa a ka dirang se se siameng ka teng. Botsa dipotso tse di jaaka tseno: Go botlhokwa go le kana kang go nna le leina le le siameng? O batla go itsege ka mekgwa efe? O ne o ka ikutlwa jang fa o ne o ka tlontlolola mongwe ka go romelela batho ba bangwe setshwantsho sa gagwe se se hepisang? O ne o ka ikutlwa jang fa o ne o ka dira se se siameng? Thusa mosha wa gago go ‘nna le segakolodi se se siameng.’—1 Petere 3:16.
Mo tlhomele sekao. Baebele ya re botlhale jo bo tswang kwa godimo bo itshekile e bile ga bo itimokanye. (Jakobe 3:17) A tsela e o tshelang ka yone e tsamaisana le mafoko ao? Buka ya CyberSafe ya re: “Rona ka borona re tshwanetse go tlhoma sekao se se molemo ka go se lebe ditshwantsho le mafelo a Internet a a ka tsewang e le a a sa siamang kana a a seng kafa molaong.”
^ ser. 5 “Sexting” ke go romela melaetsa, dinepe kgotsa dibidio tse di hepisang ka founo ya selula. Fa o batla tshedimosetso e e oketsegileng, ya kwa atereseng ya Internet ya jw.org/tn mme o bale setlhogo se se reng, “Basha ba Botsa Jaana—Ke Tshwanetse go Itse Eng ka go Romela Melaetsa e e Hepisang ka Founo?”—Leba ka fa tlase ga DITHUTO TSA BAEBELE > BASHA.


text:
31Go ne go le motho wa Bafarisai yo o bidiwang Nikotemo, mongwe wa lekgotla la Bajuta.
19:39
2Yoo a tla go Jesu bosigo, a mo raya a re: “Moruti, re itse gore o moruti yo o tswang kwa Modimong; gonne ga go ope yo o ka dirang ditshupo tse wena o di dirang, fa Modimo o se na nae.”
3Jesu a mo araba a re: “Ammaaruri, ammaaruri ke go raya ke re: Fa motho a sa tsalwe go tswa godimo, ga a ka ke a lemoga puso ya Modimo.”
4Nikotemo a mo fetola a re: “Motho yo o godileng a ka tsalwa jang? A a ka ba a tsena la bobedi mo mmeleng wa ga mmaagwe, a boa a tsalwa?”
5Jesu a araba a re: “Ammaaruri, ammaaruri ke go raya ke re: Fa motho a sa tsalwe ka metsi le Mowa, ga a ka ke a tsena mo pusong ya Modimo.
Baef. 5:26
Tito 3:5
6Se se tsetsweng ke nama, ke nama; mme se se tsetsweng ke Mowa, ke mowa.
Gen. 5:3
Pes. 51:7
7O se gakgamale, fa ke go reile ka re: Lo tshwanetse go tsalwa go tswa godimo. 8Phefo e fokela kwa e ratang teng, o utlwa mosumo wa yona, mme ga o itse kwa e tswang teng le kwa e yang teng. Mongwe le mongwe yo o tsetsweng ke Mowa o ntse jalo.”
9Nikotemo a mo fetola a re: “Dilo tse, di ka dirafala jang?”
10Jesu a mo araba a re: “O moruti wa Iseraele, mme dilo tse ke eng, fa o sa di tlhaloganye? 11Ammaaruri, ammaaruri ke go raya ke re: Re bolela se re se itseng, re bile re supa se re se bonyeng; mme lona ga lo tshole tshupo ya rona.
8:26,28
12Fa ke lo boleletse dilo tsa lefatshe, mme lo sa dumele, lo ka dumela jang, fa ke lo bolelela tsa legodimo? 13Ga go ope yo o kileng a tlhatlogela kwa legodimong, fa e se ene yo o fologileng kwa legodimong, e bong Morwa-Motho yo o mo legodimong.
14“Mme Morwa-Motho o tshwanetse go tlhatlosiwa, jaaka Moše a kile a tlhatlosa noga kwa sekakeng,
15gore mongwe le mongwe yo o dumelang mo go ene, a se latlhege, mme a nne le bophelo jo bo sa khutleng. 16Gonne Modimo o ratile lefatshe mo go kalo, mo o bileng wa le neela Morwaa-ona yo o tsetsweng a le esi, gore mongwe le mongwe yo o dumelang mo go ene a se ka a latlhega, mme a nne le bophelo jo bo sa khutleng.
8:32
1 Joh. 4:9
17Kana Modimo ga o a roma Morwaa-ona mo lefatsheng gore a atlhole lefatshe, mme e le gore lefatshe le pholosiwe ka ene.
18“Yo o dumelang mo go ene ga a atlholwe. Yo o sa dumeleng o setse a atlhotswe, ka a se ka a dumela mo leineng la Morwa Modimo yo o tsetsweng a le esi.
5:24
19Mme katlholo ke e: Lesedi le tsile mo lefatsheng, mme batho ba ratile lefifi bogolo go lesedi; gonne ditiro tsa bone di ne di le bosula.
20Gonne mongwe le mongwe yo o dirang bosula o ila lesedi, le gona ga a tle mo leseding, gore ditiro tsa gagwe di se ka tsa kgalemelwa.
21Mme yo o dirang boammaaruri o tla kwa leseding gore ditiro tsa gagwe di bonatsege gore di dirilwe ka Modimo.”
22Morago ga dilo tse Jesu le barutwa ba gagwe ba fitlha mo lefatsheng la Jutea; a nna nabo teng, a ba a kolobetsa.
23Johane le ene o ne a kolobetsa kwa Enone, gaufi le Salime; gonne metsi a ne a le mantsi teng, mme batho ba ya teng, ba kolobediwa. 24Gonne Johane o ne a ise a tsenngwe mo ntlong ya kgolegelo.
25Jaanong ga tsoga kganetsanyo fa gare ga barutwa ba ga Johane le Mojuta mongwe ka ga phepafatso. 26Ba ya kwa go Johane, ba mo raya ba re: “Moruti, yo o neng a na nao kwa moseja ga Joretane, yo ò supileng ka ga gagwe, bona, o a kolobetsa, mme botlhe ba ya go ene.”
27Johane a araba a re: “Motho ga a ka ke a amogela sepe, fa a sa se newa ke Modimo.
28Lona ka losi lo basupi ba me ba gore ke boletse ka re: ‘Nna ga ke Keresete, mme ke romilwe go mo etelela pela fela.’
29Yo o nang le monyalwa ke monyadi; mme tsala ya monyadi e e mo direlang e a mo utlwa, e itumelela lentswe la monyadi thata. Boitumelo joo jwa me bo tletse jaanong.
30Ene o tshwanetse go gola, mme nna ka ngotlafala.
31“Yo o tswang kwa godimo o godimo ga botlhe. Yo o tswang mo lefatsheng ke wa lefatshe, o bile o bua ka ga lefatshe. Yo o tswang kwa legodimong o godimo ga botlhe.
32Se o se bonyeng, a ba a se utlwa, ke sona se a se supang; mme tshupo ya gagwe ga e amogelwe ke ope.
33Yo o amogetseng tshupo ya gagwe o tlhomamisitse gore Modimo o boammaaruri. 34Gonne yo Modimo o mo romileng o bua mafoko a Modimo; gonne o aba Mowa kwa ntle ga selekanyo.
35Rara o rata Morwa, mme dilo tsotlhe o di tsentse mo seatleng sa gagwe.
Math. 11:27
36Yo o dumelang mo go Morwa o na le bophelo jo bo sa khutleng; yo o sa utlweng Morwa ga a ka ke a bona bophelo, mme bogale jwa Modimo bo mo okame.”


text:
11Morena o ne a bua le Moše kwa sekakeng sa Sinai a le mo Tenteng ya Boipontsho ka ngwaga wa bobedi ka la ntlha la kgwedi ya bobedi ba sena go huduga kwa lefatsheng la Egepeto, a re: 2“Tsayang palo ya phuthego yotlhe ya Baiseraele, ya losika longwe le longwe lwa bone, ya kgotla nngwe le nngwe ya bone, ka fa palong ya maina a banna botlhe, ka fa ditlhogong tsa bone;
Ekes. 30:12
3go simolola ka ba ba dinyaga di le 20 le bomogoloa-bone, e bong botlhe ba ba ka nnang batlhabani mo Baiseraeleng, lo ba bale ka fa mephatong ya bone, wena le Arone. 4Lo nne le bathusi, a go tswe monna mo lotsong longwe le longwe yo e leng tlhogo mo kgotleng ya ga gabo.” 5Maina a banna ba ba tla lo thusang ke a:
Ke Elisure morwa Seteure,
oora Rubene;
6le Sedumiele morwa Surišatai,
oora Simeone;
7le Nasone morwa Aminatabe,
oora Juta;
8le Nethanele morwa Suare,
oora Isašare;
9le Eliabe morwa Helone,
oora Sebulone;
10le Elisama morwa Amihute,
oora Eferaime;
le Gamaliele morwa
Phetasure, oora Manase,
boora Josefa;
11le Abitane morwa Giteoni,
oora Benyamene;
12le Ahiesere morwa Amisatai,
oora Dane;
13le Phagiele morwa Ogorane,
oora Asere;
14le Eliasafe morwa Rehuele,
oora Gate;
15le Ahira morwa Enane,
oora Nafetale.
16Ke bona ba ba biditsweng mo phuthegong, e le dikgosana tsa ditso tsa borraabo, e bong ditlhogo tsa dikete tsa Iseraele. 17Jaanong Moše le Arone ba bitsa banna bao ba ba boletsweng ka maina; 18ba be ba kgobokanya phuthego yotlhe ka la ntlha la kgwedi ya bobedi, mme ba kwalwa mo lokwalong lwa matsalo ka fa ditshikeng tsa bone le ka fa ditsong tsa borraabo le ka fa palong ya maina go simolola ka ba ba dinyaga di le 20 le bomogoloa-bone ka fa ditlhogong tsa bone, 19jaaka Morena a laetse Moše. A ba bala jalo kwa sekakeng sa Sinai.
20Boora Rubene, morwa Iseraele wa ntlha, ka fa ditshikeng tsa bone le ka fa dikgotleng tsa bone, ka fa palong ya maina le ka fa ditlhogong tsa bone, e bong banna botlhe go simolola ka ba ba dinyaga di le 20 le bomogoloa-bone, botlhe ba ba ka bololelang ntwa: 21Ba ba badilweng ba bone ba lotso lwa ga Rubene ba ne ba le 46 500.
22Boora Simeone ka fa ditshikeng tsa bone le ka fa dikgotleng tsa bone, ka fa palong ya maina le ka fa ditlhogong tsa bone, e bong banna botlhe go simolola ka ba ba dinyaga di le 20 le bomogoloa-bone, botlhe ba ba ka bololelang ntwa: 23Ba ba badilweng ba bone ba lotso lwa ga Simeone ba ne ba le 59 300.
24Boora Gate ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 25Ba ba badilweng ba bone ba lotso lwa ga Gate ba ne ba le 45 650.
26Boora Juta ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 27Ba ba badilweng ba bone ba lotso lwa ga Juta ba ne ba le 74 600.
28Boora Isašare ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 29Ba ba badilweng ba bone ba lotso lwa ga Isašare ba ne ba le 54 400.
30Boora Sebulone ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 31Ba ba badilweng ba bone ba lotso lwa ga Sebulone ba ne ba le 57 400.
32Boora Josefa: Boora Eferaime ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 33Ba ba badilweng ba bone ba lotso lwa ga Eferaime ba ne ba le 40 500.
34Le boora Manase ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 35Ba ba badilweng ba bone ba lotso lwa ga Manase ba ne ba le 32 200.
36Boora Benyamene ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 37Ba ba badilweng ba bone ba lotso lwa ga Benyamene ba ne ba le 35 400.
38Boora Dane ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 39Ba ba badilweng ba bone ba lotso lwa ga Dane ba ne ba le 62 700.
40Boora Asere ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 41Ba ba badilweng ba bone ba lotso lwa ga Asere ba ne ba le 41 500.
42Boora Nafetale ka fa ditshikeng tsa bone le ka fa dikgotleng tsa bone, ka fa palong ya maina go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa: 43Ba ba badilweng ba bone ba lotso lwa ga Nafetale ba ne ba le 53 400.
44Ke tsona dipalo tsa ba ba badilweng ke Moše le Arone le dikgosana di le 12 tsele tsa Iseraele, e bong monna a le mongwe mo kgotleng ya ga gabo.
45Jaanong botlhe ba ba badilweng ba Baiseraele ka fa dikgotleng tsa bone go simolola ka banna ba ba dinyaga di le 20 le bomogoloa-bone, botlhe ba ba ka bololelang ntwa ba Baiseraele, 46fa palo e kopana ke ba le 603 550.
Ekes. 12:37
47Mme Balefi ka fa lotsong lwa borraabo ba se ka ba balwa nabo. 48Gonne Morena o ne a reile Moše a re: 49“Ke lotso lwa ga Lefi fela lo o sa tshwanelang go lo bala le e seng go kopanya palo yotlhe ya bone le ya Baiseraele.
3:15
50Mme o dire Balefi baokamedi ba Tempelana ya Tshupo le ba didiri tsotlhe tsa yona le ba tsotlhe tse e leng tsa yona bone ba rwale Tempelana le didiri tsotlhe tsa yona, ba e direle, ba thibelele mo tikologong ya yona.
51E ne e re fa Tempelana e huduga, Balefi ba e tlhomolola, le fa e thibelela, e tlhongwe ke Balefi. Mme o sele, yo o ka atamelang o tshwanetse go bolawa. 52A Baiseraele ba bangwe ba thibelele ka fa mephatong ya bone, mongwe le mongwe mo bothibelelong jwa ga gabo le fa sefokeng sa ga gabo. 53A Balefi ba thibelele mo tikologong ya Taberenakele ya Tshupo, e se re gongwe kgalefo ya Modimo ya wela phuthego ya Baiseraele. A Balefi ba tlhokomele tirelo ya Taberenakele ya Tshupo.” 54Baiseraele ba dira fela jaaka Morena a laetse Moše; ba dira jalo.


text:
BAEBELE YA RENG?
Madi
A madi ke modi wa bosula jotlhe?
“Lorato lwa madi ke modi wa mefuta yotlhe ya dilo tse di utlwisang botlhoko.” —1 Timotheo 6:10.
SE BATHO BANGWE BA SE BUANG
Madi ke modi wa bosula jotlhe.
SE BAEBELE E SE BUANG
“Lorato lwa madi”—e seng madi ka boone—ke lone lo bakang “dilo tse di utlwisang botlhoko.” Mo Baebeleng, Kgosi Solomone yo o botlhale o ne a umaka mefuta e meraro ya dilo tse di utlwisang botlhoko tse gantsi di diragalelang batho ba ba ratang madi. Go tshwenyega: “Letlotlo la yo o humileng ga le mo letle go robala.” (Moreri 5:12) Go se kgotsofale: “Morati wa selefera ga a kitla a kgotsofadiwa ke selefera, le fa e le morati ope wa khumo ga a kitla a kgotsofadiwa ke madi a lotseno.” (Moreri 5:10) Go raelesega go tlola molao: “Yo o potlakelang go nna le dikhumo ga a na go nna a se na molato.”—Diane 28:20.
Madi a thusa ka eng?
‘Madi ke tshireletso.’—Moreri 7:12.
SE BATHO BANGWE BA SE BUANG
Madi a dira gore o sireletsege le gore o itumele.
SE BAEBELE E SE BUANG
Tlhamane ya gore madi a reka boitumelo le polokesego ke karolo ya “maatla a a tsietsang a dikhumo.” (Mareko 4:19) Le fa go ntse jalo, “madi ke one a a arabelang mo dilong tsotlhe.” (Moreri 10:19) Ka sekai, madi a ka reka dilo tse o di tlhokang gore o tshele—tse di jaaka dijo le melemo. —2 Bathesalonika 3:12.
Gape madi a go thusa go tlhokomela lelapa la gago. E bile Baebele ya re: “Fa motho a sa tlamele ba e leng ba gagwe, mme segolobogolo ba e leng maloko a ba ntlo ya gagwe, o itatotse tumelo.” —1 Timotheo 5:8.
O ka dirisa madi jang ka botlhale?
‘Nna fa fatshe pele o bo o bala ditshenyegelo.’—Luke 14:28.
SE BAEBELE E SE BUANG
Dirisa madi ka tsela e Modimo a e amogelang. (Luke 16:9) Go botlhale go dirisa madi ka tekatekano le ka boikanyegi. (Bahebera 13:18) Fa o batla go tila mokgweleo wa go tshela ka se o se nang sone, “a mokgwa wa [gago] wa botshelo e se ka ya nna wa go rata madi.”—Bahebera 13:5.
Le fa Baebele e sa kgale sekoloto, e tlhagisa jaana: “Moadingwa ke motlhanka wa motho yo o mo adimang.” (Diane 22:7) Tila go reka ka go phamoga, ka gonne “mongwe le mongwe yo o mafega ruri o leba kwa letlhokong.” (Diane 21:5) Go na le moo, ‘beela sengwe kwa thoko mo bobolokelong jwa gago go ya kafa o ka tswang o tlhogonolofala ka gone’ mme o boloke madi gore o reke se se leng botlhokwa mo go wena.—1 Bakorintha 16:2.
Baebele e re kgothaletsa gore re ‘itlwaetse go aba.’ (Luke 6:38) Batho ba ba batlang go itumedisa Modimo ba na le lebaka le le utlwalang la go nna pelotshweu, ka gonne “Modimo o rata yo o nayang ka boitumelo.” (2 Bakorintha 9:7) Ka jalo, “[o] se ka [wa] lebala go dira molemo le go abalana dilo le ba bangwe, gonne Modimo o itumedisiwa thata ke ditlhabelo tse di ntseng jalo.” —Bahebera 13:16.


text:
31Noga e ne e feta diphologolo tsotlhe tsa naga ka boferefere tse Morena Modimo o di dirileng; ya botsa mosadi ya re: “A ruri Modimo o buile wa re: ‘Lo se ka lwa ja ditlhare dipe tsa tshimo’?”
20:2
2Ke fa mosadi a araba noga a re: “Go tilwe, re je maungo a ditlhare tsa tshimo.
3Fela Modimo o buile ka ga maungo a setlhare se se fa gare ga tshimo wa re: ‘Lo se ka lwa a ja le e seng go a ama, e se re gongwe lwa swa.’ ”
4Mme noga ya raya mosadi ya re: “Nnyaya, ga lo kitla lo swa!
5Kana Modimo o itse gore motlhang lo a jang, matlho a lona a tla buduloga, lo tshwana le Modimo, lo itse molemo le bosula.”
6Ke fa mosadi a bona gore setlhare seo se molemo go ka jewa, le gona se kgatlha matlho; setlhare seo se eletsega ka ntlha ya go tlhalefisa motho. A ba a tsaya maungo a sona, a ja, a naya le monna wa gagwe yo o neng a na nae, mme le ene a ja.
1 Tim. 2:14
7Ya baa gona matlho a bone a budulogang, ba lemoga gore ga ba a tswala; ba rokaganya matlhare a mofeie, ba itirela ditswalo.
8Jaanong ya re ba utlwa mokgwasa wa Morena Modimo o sepela mo tshimong go le phefo ya mantsiboa, motho le mosadi wa gagwe ba tshaba sefatlhego sa Morena Modimo, ba iphitlha mo teng ga ditlhare tsa tshimo.
9Ke fa Morena Modimo o bitsa motho, o mo raya o re: “O fa kae?”
10Ene a re: “Ke utlwile mokgwasa wa gago mo tshimong, jaanong ka boifa, ka ke ne ke sa ikatega, ka ba ka iphitlha.”
11Morena a fetola a re: “Ke mang yo o go boleletseng gore ga o a ikatega? A kampo o jele setlhare se ke go laetseng ka re: O se ka wa se ja?”
12Motho a re: “Mosadi yo ò mo nneileng gore a nne le nna ke ene yo o mphileng leungo la setlhare seo, ka ja.”
13Morena Modimo wa botsa mosadi wa re: “Ke eng se o se dirileng?” Mosadi a re: “Noga e ntsieditse, mo ke bileng ka ja.”
14Ke fa Morena Modimo o raya noga o re: “E re ka o dirile jalo o hutsitswe mo diruiweng tsotlhe le mo diphologolong tsotlhe tsa naga. O tla gwapa ka mpa, o ja lerole ka malatsi otlhe a bophelo jwa gago.
15Le gona ke tla baya letlhoo fa gare ga gago le mosadi le fa gare ga losika lwa gago le losika lwa gagwe; lone lo tla go tšhwetla tlhogo, mme wena o tla lo loma serethe.”
1 Joh. 3:8
Baheb. 2:14
Baroma 16:20
Joh. 14:30
Tshen. 12:17
16Morena a raya mosadi a re: “Ke tla go ntsifaletsa ditapisego thata, fa o ithwele; o tla belega bana ka botlhoko, o tla tlhologelelwa monna wa gago, mme ene o tla go laola.”
1 Tim. 2:11,12
17A raya Atame a re: “E re ka o utlwile lentswe la mosadi wa gago, wa ja setlhare se ke go laetseng ka re: ‘O se ka wa se ja!’ masimo a hutsitswe ka ntlha ya gago. O tla ja tsa ona ka matsapa ka malatsi otlhe a bophelo jwa gago. 18A tla go tlhogela mitlwa le ngwang; o tla ja merogo ya naga. 19O tla ja dijo ka mofufutso wa sefatlhego sa gago go fitlhelela o boela kwa mmung, gonne o ntshitswe mo go ona; o lerole, mme o tla boela leroleng.”
Moreri 12:7
20Motho a taya mosadi wa gagwe leina la Efa; gonne ke ene mma-baphedi botlhe. 21Morena Modimo wa direla motho le mosadi wa gagwe diaparo tsa matlalo, wa di ba apesa.
22Jaanong Morena Modimo wa re: “Bonang, motho o fetogile, o tshwana le rona ka go itse molemo le bosula. Jaanong a a se ka a ntsha letsogo, a fula le maungo a setlhare sa bophelo, a a ja, a tloga a phela ka bosakhutleng!”
23Ke ka moo Morena Modimo o mo ntshitseng mo tshimong ya Etene gore a ye go lema mmu o a ntshitsweng mo go ona; 24wa leleka motho, wa baya boKerubime mo ntlheng ya botlhabatsatsi ya tshimo ya Etene, ba nna le tšhaka ya molelo e e kgadikang go disa tsela e e yang kwa setlhareng sa bophelo.


text:
391Le gona ba ne ba dira diaparo tse di logilweng sentle tsa go direla mo Tempelaneng ka masela a mabududu le a bohibidu jwa bofifadu le a bohibidu jwa madi; ba dira diaparo tse di boitshepo tsa ga Arone jaaka Morena a laetse Moše. 2Ba dira khiba ka gouta le masela a mabududu le a bohibidu jwa bofifadu le a bohibidu jwa madi le a masweu a a ditlhale-pedi. 3Ba papetla gouta ya nna letsatsanyana, ba e sega ditlhale go di logela mo maseleng a mabududu le a bohibidu jwa bofifadu le a bohibidu jwa madi le a masweu, e le tiro ya mologi wa masela a a ditshwantsho.
4Khiba ba e direla dibata tsa magetla tse di tshwaragantsweng; tsa gokelelwa mo go yona mo dintlheng tse pedi. 5Moitlamo wa yona e ne e le wa lesela le le lengwe nayo, o dirilwe jaaka yona ka gouta le masela a mabududu le a bohibidu jwa bofifadu le a bohibidu jwa madi le a masweu a a ditlhale-pedi, jaaka Morena a laetse Moše. 6Le gona ba betla majwana a a tlhokegang a šohama, a tsenngwa mo khuparelong ya gouta, a gwaiwa maina a bomorwa Iseraele jaaka go gwaiwa sekano. 7Ba a gokelela mo dibateng tsa magetla tsa khiba, e le majwana a go gopola Baiseraele, jaaka Morena a laetse Moše.
8Le gona ba dira kgwatlhana ya sehuba, e le tiro ya setswerere e logilwe jaaka khiba ka gouta le masela a mabududu le a bohibidu jwa bofifadu le a bohibidu jwa madi le a masweu a a ditlhale-pedi. 9E ne e na le dikhutlo di le nne; ba dira kgwatlhana e pataganye; boleele le bophara jwa yona bo ne bo lekana le seatla, e menagantswe. 10Ba e goma ka methalo e mene ya majwana a a tlhokegang; mo mothalong wa ntlha go tlhomaganye majwana a kareneole le topase le semarage. 11Mo mothalong wa bobedi go le rubine le safire le jasepise. 12Mo mothalong wa boraro go le hiasinte la agate le amethisete. 13Mo mothalong wa bone go le kerisolite le šohama le onikese; a tlapisitswe ka gouta e a huparetse. 14Majwana ao a ne a le some le bobedi ka fa maineng a bomorwa Iseraele; lentswana lengwe le lengwe la bo le na le leina la lotso longwe lwa ditso tse di 12, le kwadilwe ka go gwaiwa jaaka sekano.
15Le gona ba dira dikeetane tse di tshophilweng tsa gouta e e sa pekwang mo kgwatlhaneng, di tshophilwe jaaka megala. 16Ba ne ba dira matshwaro a mabedi a gouta le mefitshane e mebedi ya gouta; ba gokelela mefitshane e mebedi mo dikhutlong tse pedi tsa kgwatlhana tse di kwa godimo. 17Ba gokelela dikeetane tse pedi tsa gouta mo mefitshaneng e mebedi fa dikhutlong tsa kgwatlhana.
18Mme dintlha tse pedi tse dingwe tsa dikeetane tse pedi tseo ba di gokelela mo matshwarong a a gokeletsweng mo dibateng tsa khiba fa pele ga yona. 19Ba dira mefitshane e le mebedi ya gouta gape, ba e gokelela mo dikhutlong tse pedi tse di kwa tlase tsa kgwatlhana fa mafelelong a yona a a potileng ka fa khibeng ka fa teng. 20Ba dira mefitshane e le mebedi ya gouta gape, ba e gokelela mo dibateng tse pedi tsa magetla tsa khiba ka fa pele fa tlase, fa e tshwaragantsweng natso teng fa godimo ga moitlamo wa khiba.
21Ba gokelela kgwatlhana ka mogala o mobududu o o tswang mo mefitshaneng ya yona, o ya kwa mefitshaneng ya khiba gore kgwatlhana e pote ka fa godimo ga moitlamo wa khiba, mme e se ka ya suta, le fa e le go tloga mo khibeng, jaaka Morena a laetse Moše.
22Le gona ba dira kobo e kgolo e e ka fa teng ga khiba, e le tiro ya mologi, e le ya lesela le lebududu gotlhe. 23Ba dira phatlha ya go tsenya tlhogo mo kobong e kgolo e e tshwanang le phatlha ya seaparo sa tshipi sa motlhabani. Phatlha ya yona e ne e na le momeno gore e se ka ya gagoga. 24Le gona ba dira digaranata tsa lesela le lebududu le la bohibidu jwa bofifadu le la bohibidu jwa madi le le lesweu le le ditlhale-pedi mo mafelelong a kobo e kgolo kwa tlase.
25Gape ba dira ditshipinyana tse di lelang tsa gouta e e sa pekwang, ba tlhabakanya ditshipinyana le digaranata fa mafelelong a kobo e kgolo kwa tlase go potologa kobo yotlhe. 26Tshipinyana nngwe le nngwe e ne e bapile le garanata di ntse di tlhabakana mo mafelelong a a kwa tlase a kobo e kgolo, di dikologa jalo; e le tsa go direla mo Tempelaneng jaaka Morena a laetse Moše.
27Le gona ba direla Arone le bomorwawe dihempe tsa masela a masweu tse di logilweng 28le serwalo sa lesela le lesweu le ditlhoro tsa mokgabo tsa lesela le lesweu; le marokgwe a lesela le lesweu le le ditlhale-pedi; 29le moitlamo wa masela a masweu a a ditlhale-pedi le a mobududu le a bohibidu jwa bofifadu le a bohibidu jwa madi, ka mokgwa wa go loga marabata, jaaka Morena a laetse Moše.
30Le gona ba dira papetlana ya serwalo se se boitshepo ka gouta e e sa pekwang, ba kwala mo go yona jaaka go gwaiwa sekano ba re: “O itshepetse Morena!”
Lef. 8:9
31Ba gokelela mogala o mobududu mo go yona gore e tshegediwe kwa godimo mo serwalong jaaka Morena a laetse Moše.
32Tiro yotlhe ya Tempelana ya Tente ya Boipontsho ya fediwa jalo. Baiseraele ba e dirile fela jaaka Morena a laetse Moše, ba e dira jalo.
33Jaanong ba tlisa Tempelana kwa go Moše, e le tente le dilo tsotlhe tsa yona, e bong dikgogetso tsa yona le dipati tsa yona le mephakarego ya yona le maotwana a yona le ditlhako tsa yona; 34le thulelo ya matlalo a diphelehu a a hubiditsweng le thulelo ya matlalo a dintšwa tsa lewatle le lesire le le sirang; 35le Letlole la Tshupo le dithobane tsa lone le sekhurumelo sa thuanyo; 36le lomati le didiri tsotlhe tsa lone le dinkgwe tsa tshupo; 37le setlhomo sa dipone sa gouta e e sa pekwang le dipone tsa sona, dipone di rulagantswe, le didiri tsotlhe tsa sona le mafura a setlhomo; 38le aletare ya gouta le lookwane lwa tlotso le maswalo a tse di nkgang monate le sebipo sa mojako wa Tempelana; 39le aletare ya kgotlho le letloa la kgotlho la yona le dithobane tsa yona le didiri tsotlhe tsa yona le mogopo o o tlhapelang le lekoto la ona; 40le masela a a lepeletseng a lelapa le maotwana a lone le ditlhako tsa ona le sebipo sa kgoro ya lelapa le dithapo tsa lone le dimapo tsa lone le dilo tsotlhe tsa tirelo ya Tempelana ya Tente ya Boipontsho; 41le diaparo tse di logilweng sentle tsa go direla mo Ntlong e e Boitshepo, e bong diaparo tse di boitshepo tsa ga Arone, moperesiti, le diaparo tsa bomorwawe tsa go direla e le baperesiti.
42Baiseraele ba dirile tiro yotlhe fela jaaka Morena a e laetse Moše. 43Jaanong Moše a leba tiro yotlhe, a fitlhela ba e dirile ka fa Morena a laetseng ka teng; ba e dirile fela jalo. Ke fa Moše a ba tshegofatsa.


text:
201Mo metlheng eo Hesekia o ne a lwala lwa go swa. Ke fa moporofeti Jesaya morwa Amotse a tla kwa go ene, a mo raya a re: “Morena o bua jaana a re: ‘Laela ba lapa la gago! Gonne o tla swa, ga o kitla o phela.’ ”
2Ke fa Hesekia a gadimela kwa loboteng, a rapela Morena a re: 3“Ao, Morena, a ko o gakologelwa ka fa ke sepetseng ka teng fa pele ga gago ka boammaaruri le ka pelo yotlhe, ka dira tse di molemo mo matlhong a gago.” Hesekia a ba a lela thata.
4Mme ya re Jesaya a ise a tswe lapeng le le fa gare, lefoko la Morena la fitlha kwa go ene la re: 5“Boa o ree Hesekia, moeteledipele wa morafe wa me, o re: ‘Morena, Modimo wa ga Dafita rraago, o bua jaana o a re: Ke utlwile thapelo ya gago, ka bona dikeledi tsa gago. Bona, ke tla go fodisa. O tla tlhatlogela kwa Ntlong ya Morena ka letsatsi la boraro. 6Ke tla okeletsa malatsi a gago dinyaga di le 15. Le gona ke tla go pholosa mmogo le motse o mo seatleng sa kgosi ya Asiria, ke femela motse o ka ntlha ya me le ka ntlha ya ga Dafita motlhanka wa me.’ ”
7Jesaya a ba a re: “Tlisang molemo o o tutetsang wa difeie.” Ya re ba o tlisa le go o baya mo tlhagaleng, a fola. 8Mme Hesekia a botsa Jesaya a re: “Sesupo sa gore Morena o tla mphodisa le sa gore ke tla tlhatlogela kwa Ntlong ya Morena ka letsatsi la boraro, ke eng?”
9Jesaya a re: “Sesupo sa gago se se tswang mo Moreneng sa gore Morena o tla dirafatsa se a se buileng, ke se: Itlhophele: A moriti o fetele pele dikgato di le some gongwe o boele kwa morago dikgato di le some?”
10Hesekia a re: “Go botlhofo mo moriting go fetela pele dikgato di le some; nnyaya, a moriti o boele kwa morago dikgato di le some.”
11Ke fa moporofeti Jesaya a rapela Morena, mme Morena a busetsa moriti kwa morago dikgato di le some tse o setseng o di fetile mo go sesupa-nako sa ga Ahase.
12Ya re ka sebaka seo Berotage-Balatane morwa Balatane kgosi ya Babele a romela dikwalo le dineo kwa go Hesekia; gonne o ne a utlwile fa Hesekia a ne a lwala. 13Hesekia a itumelela barongwi, a ba bontsha ntlo yotlhe ya mahumo, e bong selefera le gouta le makga le lookwane lo lo molemo le ntlo ya marumo a gagwe le dilo tsotlhe tse di leng teng mo mahumong a gagwe; go se na sepe se Hesekia a se kang a se ba bontsha mo ntlong ya gagwe le mo pusong yotlhe ya gagwe. 14Ke fa moporofeti Jesaya a tla kwa go kgosi Hesekia a mmotsa a re: “Ba reng, banna ba? Ba tlile go wena ba tswa kae?” Hesekia a araba a re: “Ba tlile kwa go nna ba tswa kwa lefatsheng le le kgakala la Babele.”
15A ba a botsa a re: “Ba bonyeng mo ntlong ya gago?” Hesekia a araba a re: “Ba bonye tsotlhe tse di mo ntlong ya me. Ga go na sepe mo mahumong a me se ke sa se ba bontshang.”
16Ke fa Jesaya a raya Hesekia a re: “Utlwa lefoko la Morena! 17Bona, malatsi a tla tla mogang tsotlhe tse di mo ntlong ya gago le tse borraago ba di phuthileng go fitlha kajeno di isiwang kwa Babele go sa tlogelwe sepe, go bua Morena.
18Mme ba tla tsaya bangwe ba bana ba gago, ba ba tla tswang mo go wena, ba o tla ba tsalang, mme e tla nna batlhanka mo ntlong ya borena ya kgosi ya Babele.”
19Ke fa Hesekia a raya Jesaya a re: “Lefoko la Morena le o le buileng le molemo.” A ba a re: “Kana ga se sepe, fa go le kagiso le boikanyego mo malatsing a me.”
20Ditirafalo tse dingwe tsa ga Hesekia le ditiro tsotlhe tsa gagwe tsa bopelokgale le jaaka a ne a dira letamo le mosele, a tlisa metsi mo motseng, kana di kwadilwe mo lokwalong lwa ditirafalo tsa sebaka sa dikgosi tsa Juta. 21Mme Hesekia a robala le borraagwe, mme Manase morwawe a nna kgosi mo boemong jwa gagwe.


text:
201Ka lengwe la malatsi ao, ya re a ruta batho mo Tempeleng, a rera Efangele, baperesiti ba bagolo le Baitsedikwalo ba tla go ene, ba na le bagolo ba morafe, 2ba bua nae ba re: “Re bolelele gore dilo tse o di dira ka thata efe? Gongwe ke mang yo o go neileng thata eo?”
3A ba araba a re: “Le nna ke tla lo botsa lefoko lengwe; mpolelelang: 4Kolobetso ya ga Johane a e ne e tswa kwa legodimong gongwe mo bathong?”
5Ba ikakanya ba re: “Fa re ka re: ‘Kwa legodimong,’ o tla re: ‘Lo ne lo sa mo dumeleleng?’ 6Mme fa re ka re: ‘Mo bathong,’ batho botlhe ba tla re kgobotletsa; gonne ba dumetse ruri gore Johane e ne e le moporofeti.” 7Foo ba araba ba re: “Ga re itse gore e ne e tswa kae.”
8Jesu a ba raya a re: “Gona le nna ga ke lo bolelele thata e ke dirang dilo tse ka yona.”
9Jaanong a simolola go bolelela batho setshwantsho se a re: “Motho mongwe o ne a lema tshimo ya moweine, a e neela balemi, a ba a eta sebaka se seleele. 10Ya re ka nako ya teng a roma motlhanka kwa baleming gore ba mo nee mangwe a maungo a tshimo ya moweine. Mme balemi ba mo itaya, ba mmusa a iphotlhere.
11A boa a roma motlhanka yo mongwe; mme le ene ba mo itaya, ba mo dira mo go tlhabisang ditlhong, ba mmusa a iphotlhere. 12A boa a roma wa boraro; mme le yoo ba mo ntsha dintho, ba mo lelekela kwa ntle. 13Foo mong wa tshimo ya moweine a ikakanya a re: ‘Ke tla dirang? Ke tla roma morwaake yo o rategang. E ka re gongwe ba mo tlotla.’ 14Mme ya re balemi ba mmona, ba ikakanya ba re: ‘Yo ke ene moja-boswa; tlaang re mmolaeng gore boswa e nne jwa rona.’ 15Mme ba mo kgarameletsa kwa ntle ga tshimo ya moweine, ba mmolaya.
“Jaanong mong wa tshimo ya moweine o tla ba dirang? 16O tla tla, a bolaya balemi bao; mme tshimo ya moweine o tla e neela ba sele.”
Ya re ba utlwa, ba re: “A go se nne jalo!”
17Mme a ba leba a re: “Go kaya eng fa go kwadilwe ga twe:
“ ‘Lentswe le baagi
ba le latlhileng
ke lone le le dirilweng
letlapa la sekhutlo’?
18“Mongwe le mongwe yo o welang mo letlapeng leo o tla thubagana; mme yo le tla mo welang le tla mo tšhwetlakanya.”
19Ka yona nako eo Baitsedikwalo le baperesiti ba bagolo ba batla go mo tshwara, mme ba boifa batho, ka gonne ba ne ba lemoga gore o iteisa bone ka setshwantsho se.
20Jaanong ba mo lepa, ba roma balaledi ba ba itimokanyang ka go ipaya basiami, gore ba mo tshware mo lefokong lengwe, ba be ba mo neele mmuso, e bong mo thateng ya molaodi.
21Ba mmotsa ba re: “Moruti, re itse gore o bua, o ruta ka tshiamo, o sa gobelelele ope, mme o ruta tsela ya Modimo ka boammaaruri. 22A re letleletswe go neela Kaisara lekgetho gongwe nnyaya?”
23Ya re ka a lemoga bolotsana jwa bone, a ba raya a re: 24“Ntshupetseng ledi la lekgetho! Le na le setshwantsho le sekwalo sa ga mang?”
Ba re: “Sa Kaisara.”
25A ba raya a re: “Ka moo he, ntshetsang Kaisara tse e leng tsa Kaisara, le Modimo tse e leng tsa Modimo.”
26Mme ba retelelwa ke go mo tshwara mo polelong ya gagwe fa pele ga batho, ba be ba gakgamalela karabo ya gagwe, ba didimala.
27Jaanong ga tla go ene Basadukai bangwe ba ba latolang tsogo ya baswi, ba mmotsa ba re: 28“Moruti, Moše o re laetse go re: ‘Fa motho a swa, a na le mosadi, mme a se na ngwana, a morwa-rraagwe a tsee mosadi yoo, a tsosetse morwa-rraagwe losika.’
29Jaanong go kile ga bo go le bomorwa monna ba ba supang. Wa ntlha a tsaya mosadi; mme a swa a se na ngwana. 30Le wa bobedi a tsaya mosadi yoo, 31le wa boraro a mo tsaya; ga nna fela jalo mo go bone ka bosupa jwa bone; ba se ka ba tlogela bana, mme ba swa. 32La bofelo mosadi le ene a swa. 33Mosadi yoo jaanong mo tsogong ya baswi e tla nna mosadi wa ga mang mo go bone? Ka gonne ba ne ba mo nyetse ka bosupa jwa bone.”
34Jesu a ba araba a re: “Bana ba lefatshe leno ba a nyala, ba a nyalwa; 35mme ba ba kaiwang ba siametse go abelwa lefatshe lele le tsogo ya baswi ga ba nyale, ga ba nyalwe, 36le gona ga ba ka ke ba tlhola ba a swa; gonne ba tshwana le baengele, e bile ke bana ba Modimo, ka e le bana ba tsogo ya baswi.
37Mme fa e le gore baswi ba a tsosiwa, Moše le ene o supile jalo fa setlhareng sa mitlwa, fa a bitsa ‘Morena Modimo wa ga Aborahame, Modimo wa ga Isaka, Modimo wa ga Jakobe.’
38Ke go re, Modimo ga se wa baswi, ke wa baphedi; gonne botlhe ba phelela ona.”
39Foo bangwe ba Baitsedikwalo ba mo raya ba re: “Moruti, o buile sentle.” 40Gonne ba ne ba tshaba go mmotsa sengwe gape.
41Jaanong a ba botsa a re: “Ba raya jang, fa ba re: Keresete ke morwa Dafita? 42Kana Dafita ka esi o bua mo lokwalong lwa Dipesalome a re:
“ ‘Morena o reile
Morena wa me a re:
Dula ka fa letsogong
la me le le jang,
43go ya ke be ke dire
baba ba gago
sebeo sa dinao tsa gago.’
44“Jaanong he, fa Dafita a mmitsa ‘Morena’, e ka nna morwawe jang?”
45Ya re batho botlhe ba utlweletse, a raya barutwa a re: 46“Itiseng mo go Baitsedikwalo ba ba ratang go tsamaya ka dikobo tse di kgokgothang, ba bile ba rata ditumediso mo dipatlelong, le ditulo tse di kwa pele mo disenagogeng, le manno a a kwa pele mo meletlong;
47ba metsa matlo a batlholagadi, mme ba itimokanya ka go rapela go le goleele. Bone ba tla bona petso e kgolo bogolo mo katlholong.”


text:
19 Go tswa foo, Pilato o ne a tsaya Jesu a bo a mo kgwathisa.+2 Mme masole a ne a loga serwalo sa mmitlwa a se mo rwesa mo tlhogong a bo a mo apesa seaparo se seleele se se phepole,+3 mme ba ne ba nna ba tla kwa go ene ba re: “Dumela, wena Kgosi ya Bajuda!” Gape ba ne ba nna ba mo faphola mo sefatlhegong.+4 Pilato o ne a tswela gape kwa ntle mme a ba raya a re: “Bonang! Ke mo tlisa kwa go lona kwa ntle gore lo itse gore ga ke bone molato ope mo go ene.”+5 Ka jalo, Jesu o ne a tswela kwa ntle, a rwele serwalo sa mmitlwa e bile a apere seaparo se seleele se se phepole. Mme Pilato o ne a ba raya a re: “Bonang! Ke ene yo!”6 Le fa go ntse jalo, e rile baperesiti ba bagolo le badiredi ba mmona, ba ne ba goa ba re: “A a kokotelwe mo koteng! A a kokotelwe mo koteng!”*+ Pilato o ne a ba raya a re: “Lona mo tseyeng mme lo mmolaye,* ka gonne nna ga ke bone molato ope mo go ene.”+7 Bajuda ba ne ba mo raya ba re: “Re na le molao, mme go ya ka molao oo monna yono o tshwanetse go swa,+ ka gonne o itirile morwa Modimo.”+8 Fa Pilato a utlwa se ba neng ba se bua, o ne a tshoga thata,9 mme o ne a tsena gape mo ntlong ya molaodi a bo a raya Jesu a re: “O tswa kae?” Le fa go ntse jalo, Jesu ga a ka a mo araba.+10 Ka jalo, Pilato o ne a mo raya a re: “A o gana go bua le nna? A ga o itse gore ke na le taolo ya go go golola e bile ke na le taolo ya go go bolaya?”*11 Jesu o ne a mo araba a re: “O ka bo o se na taolo epe mo go nna gotlhelele fa o ne o sa e newa go tswa kwa godimo. Ke gone ka moo monna yo o ntsentseng mo seatleng sa gago a nang le boleo jo bogolo thata.”12 Ka lebaka leno Pilato o ne a nna a batla tsela ya go mo golola, mme Bajuda ba ne ba goa ba re: “Fa o golola monna yono, ga o tsala ya ga Kaesara. Mongwe le mongwe yo o itirang kgosi o ganetsa* Kaesara.”+13 Fa Pilato a sena go utlwa mafoko ano, o ne a ntshetsa Jesu kwa ntle, mme o ne a nna mo setulong sa katlholo mo lefelong le le bidiwang Bodilo Jwa Matlapa, mme ka Sehebera le bidiwa Gabatha. 14 Jaanong e ne e le letsatsi la go Baakanyetsa+ Tlolaganyo; e ne e le mo e ka nnang ka 12:00 motshegare.* Mme o ne a raya Bajuda a re: “Bonang! Kgosi ya lona!”15 Le fa go ntse jalo, ba ne ba goa ba re: “Mo ntshe fa! Mo ntshe fa! Mo kokotele mo koteng!”* Pilato o ne a ba raya a re: “A ke bolaye kgosi ya lona?” Baperesiti ba bagolo ba ne ba araba ba re: “Ga re na kgosi epe ntle le Kaesara.”16 Foo o ne a ba mo neela gore ba mo kokotele mo koteng.+Ka jalo, ba ne ba tsaya Jesu ba tsamaya ka ene.17 O ne a tsamaya a rwele kota ya tlhokofatso,* a ya kwa lefelong le le bidiwang Felo ga Logata,+ le le bidiwang Gologotha ka Sehebera.+18 Fa ba fitlha koo ba ne ba mo kokotela mo koteng+ mmogo le banna ba bangwe ba babedi, yo mongwe a le ka fa letlhakoreng la moja mme yo mongwe a le ka fa go la molema, Jesu ene a le fa gare.+19 Gape Pilato o ne a kwala mafoko mo botong ya logong a bo a e baya mo koteng ya tlhokofatso.* Mafoko ao a ne a re: “Jesu wa Monasaretha Kgosi ya Bajuda.”+20 Bajuda ba le bantsi ba ne ba bala mafoko ao, ka gonne lefelo le Jesu a neng a kokotetswe mo koteng kwa go lone le ne le le gaufi le motse, mme a ne a kwadilwe ka Sehebera, ka Selatine, le ka Segerika.21 Le fa go ntse jalo, baperesiti ba bagolo ba Bajuda ba ne ba raya Pilato ba re: “O se ka wa kwala o re, ‘Kgosi ya Bajuda,’ mme o kwale gore ke ene a rileng, ‘Ke nna Kgosi ya Bajuda.’”22 Pilato o ne a ba raya a re: “Ga nkitla ke fetola se ke se kwadileng.”23 Jaanong e rile masole a sena go kokotela Jesu mo koteng, a ne a tsaya diaparo tsa gagwe tsa ka fa ntle mme a di kgaoganya dikarolo di le nnê, lesole lengwe le lengwe le tsaya karolo e le nngwe, mme gape ba ne ba tsaya seaparo sa ka fa teng. Mme seaparo sa ka fa teng se ne se se na moroko, se ne se logilwe go tswa kwa godimo go ya kwa tlase.24 Ka jalo, ba ne ba raana ba re: “A re se ka ra se gagola, mme a re tsheleng bola gore re bone gore e tla nna sa ga mang.”+ Seno e ne e le go diragatsa lokwalo lo lo reng: “Ba ne ba kgaogana diaparo tsa me, e bile diaparo tsa me ba ne ba di tshelela bola.”+ Masole a ne a dira dilo tseno.25 Le fa go ntse jalo, mmaagwe Jesu le mmangwanaagwe Jesu ba ne ba eme go bapa le kota ya gagwe ya tlhokofatso,*+ mmogo le Marea mosadi wa ga Kelopase le Marea Magadalena.+26 Ka jalo, fa Jesu a bona mmaagwe le morutwa yo a neng a mo rata+ ba eme gaufi, o ne a raya mmaagwe a re: “Mosadi, bona Morwao!”27 Morago ga moo, o ne a raya morutwa yoo a re: “Bona Mmago!” Mme go tloga ka nako eo, morutwa yoo o ne a mo tseela kwa legaeng la gagwe.28 Morago ga seno, fa Jesu a setse a itse gore jaanong dilo tsotlhe di ne di diragaditswe, o ne a re: “Ke nyorilwe,” e le gore lokwalo lo tle lo diragadiwe.+29 Go ne go na le nkgo foo e e neng e tletse beine e e botšarara.* Ka jalo, ba ne ba tlhomela sepontšhe se se tletseng beine e e botšarara mo lotlhakeng lwa mosiama* ba bo ba se isa kwa molomong wa gagwe.+30 Fa Jesu a sena go utlwa beine eo e e botšarara, o ne a re: “Go diragaditswe!”+ mme o ne a oba tlhogo a bo a swa.*+31 E re ka e ne e le Letsatsi la go Baakanyetsa+ Sabata, Bajuda ba ne ba kopa Pilato gore a laele gore maoto a robiwe mme mebele e tlosiwe, gore e tle e se ka ya nnela ruri mo dikoteng tsa tlhokofatso+ ka Sabata (ka gonne letsatsi leo la Sabata e ne e le le legolo).+32 Ka jalo, masole a ne a tla mme a roba maoto a banna ba babedi ba ba neng ba kokotetswe mo koteng go bapa le Jesu.33 Mme fa ba tla mo go Jesu, ba ne ba lemoga gore o ne a setse a sule, ka jalo ga ba a ka ba roba maoto a gagwe.34 Le fa go ntse jalo, mongwe wa masole o ne a tlhaba letlhakore la gagwe ka lerumo,+ mme ka bonako fela go ne ga tswa madi le metsi.35 Mme yo o boneng seno o ile a se bolelela ba bangwe, mme se a se buileng se boammaaruri, le ene o a itse gore se a se buileng se boammaaruri, gore le lona lo tle lo dumele.+36 Tota e bile, dilo tseno di ne tsa diragala gore go tle go diragadiwe lokwalo lo lo reng: “Ga go na lerapo lepe la gagwe le le tla robiwang.”+37 Mme gape, lokwalo lo longwe lwa re: “Ba tla leba kwa go ene yo ba mo tlhabileng.”+38 Jaanong morago ga dilo tseno, Josefa wa kwa Arimathea, yo e neng e le morutwa wa ga Jesu mme a fitlha seno ka gonne a ne a tshaba Bajuda,+ o ne a kopa Pilato gore a tseye mmele wa ga Jesu, mme Pilato o ne a mo letla go o tsaya. Ka jalo, o ne a tla a bo a o tsaya.+39 Monna mongwe yo o kileng a tla mo go Jesu go le bosigo, e bong Nikodemo,+ le ene o ne a tla, a tlisitse motswako* wa borekhu jo bo nkgang monate* le mekgwapha* ya dikilogerama di ka nna 30.*+40 Ka jalo, ba ne ba tsaya mmele wa ga Jesu ba bo ba o phuthela ka matsela a a nang le dinkgisamonate,+ go dumalana le tlwaelo ya Bajuda ya go baakanyetsa phitlho.41 Go ne go na le tshingwana kwa lefelong le a neng a bolaelwa* kwa go lone, mme mo tshingwaneng eo go ne go na le lebitla* le lesha+ le go neng go ise go ke go ladiwe ope mo go lone.42 E re ka e ne e le letsatsi la gore Bajuda ba baakanyetse+ Moletlo wa Senkgwe Se se Se Nang Sebediso e bile lebitla leo le ne le le gaufi, ba ne ba latsa Jesu mo go lone.
Dintlha Tse di Kwa Tlase
^ Kgotsa “A a bolaelwe mo koteng! A a bolaelwe mo koteng!”


text:
11Go kile ga dirafala mo metlheng ya ga Ahasewerose – ke ene Ahasewerose yo o neng a busa mafatshe a le 127 go simolola kwa India go ya go fitlha kwa Ethiopia – 2mo metlheng eo ya re kgosi Ahasewerose a dutse mo sedulong sa bogosi jwa gagwe kwa Susane motseng wa kgosing o o femetsweng.
3Ka ngwaga wa boraro wa puso ya gagwe a direla dikgosana tsotlhe tsa gagwe le batlhanka ba gagwe moletlo. Le balaodi ba mephato ya Peresia le Media le batlotlegi le baokamedi ba mafatshe ba bo ba le fa pele ga gagwe. 4Ke fa a bontsha khumo le kgalalelo ya bogosi jwa gagwe le bontle jwa mokgabo wa bogolo jwa gagwe malatsi a mantsi, malatsi a le 180.
5Jaanong ya re malatsi ao a sena go feta, kgosi ya direla batho botlhe ba ba neng ba le kwa Susane motseng o o femetsweng, ba bagolo le ba bannye, moletlo malatsi a supa mo lebaleng le le fa pele ga tshimo ya ditlhare ya ntlo ya borena ya kgosi. 6Masela a mantle a masweu le a mabududu a ne a lepeleditswe, a tshwerwe ka dithapo tsa masela a masweu le a mahibidu mo melepong ya selefera fa maotwaneng a legakwa le lesweu. Ditulo tsa mesamo tsa gouta le selefera di ne di eme mo boalong jwa matlapa a magakwa a matala le a masweu le a mebala e mengwe. 7Ba nosa ka dinwelo tsa gouta tsa mefutafuta. Go ne go le weine e ntsi ya kgosi jaaka go tshwanela moletlo wa kgosi. 8Go ne go nowa ka fa taelong ya gore go se thibelwe ope; gonne kgosi e ne e laetse baokamedi botlhe ba lapa la yona jalo gore go dirwe ka fa mongwe le mongwe a itumelang ka teng.
9Le mohumagadi Wasethi a direla basadi moletlo mo ntlong ya borena ya kgosi Ahasewerose.
10Mme ya re ka letsatsi la bosupa pelo ya kgosi e thabile ka weine, ya laela Mehumane le Bisetha le Harebona le Bigetha le Abagetha le Sethare le Karekase, badiredi ba supa ba ba neng ba tlhokomela kgosi Ahasewerose fela 11gore ba ye go bitsa mohumagadi Wasethi gore a tle fa pele ga kgosi, a rwele serwalo sa bogosi gore e tle e bontshe merafe le dikgosana bontle jwa gagwe; gonne o ne a le montle. 12Mme mohumagadi Wasethi a gana go tla ka fa taelong ya kgosi e e mo rometseng ka badiredi. Ke fa kgosi e galefa thata, e tuka bogale.
13Kgosi ya ba ya ipua le batlhalefi ba ba itseng dipaka; – gonne dikgang tsa kgosi di ne di bewa jalo fa pele ga bone botlhe ba ba itseng molao le tshiamo.
14Ba ba neng ba le gaufi le yona e ne e le Karesena le Sethare le Atematha le Tharesise le Merese le Maresena le Memugane, dikgosana tse supa tsa Peresia le Media tse di nnang le kgosi, di e tlhomaganela mo pusong – 15ya botsa ya re: “Ka fa molaong go ka dirwang ka mohumagadi Wasethi, ka a ganne go dira ka fa taelong ya kgosi Ahasewerose e a e amogetseng ka badiredi ba lapa la kgosi?”
16Ke fa Memugane a araba fa pele ga kgosi le dikgosana a re: “Mohumagadi Wasethi ga a ka a leofela kgosi e le yosi fela, mme o leofetse dikgosana tsotlhe le merafe yotlhe e e mo mafatsheng otlhe a kgosi Ahasewerose. 17Gonne go dira jaana ga mohumagadi go tla utlwiwa ke basadi botlhe, go dira banna ba bone banyatsegi, ka ba tla re: ‘Kgosi Ahasewerose o laetse gore a bilediwe Wasethi mohumagadi, mme a gana go tla.’ 18Go tloga gompieno bahumagadi ba dikgosana tsa Peresia le Media ba ba utlwetseng tiro e ya mohumagadi ba tla e bolela dikgosana tsotlhe tsa kgosi, mme go tla nna lonyatso le kgopisego fela. 19Fa go siametse kgosi, a go tswe taolo ya bogosi mo go yona, mme e kwalwe mo lokwalong lwa melao ya Peresia le Media, mo e sa ka keng ya fetoga e e reng: ‘A Wasethi a se ka a tlhola a tla fa pele ga kgosi Ahasewerose! Mme bohumagadi jwa gagwe kgosi e bo neele mongwe-ka-ene yo o siameng bogolo go ene.’
20Jaanong fa molao o kgosi e o bayang o utlwala mo mafatsheng otlhe a yona – kana a mantsi – foo basadi botlhe ba tla tlotla banna ba bone, ba bagolo le ba bannye.”
21Lefoko leo le ne la kgatlha kgosi le dikgosana, mme kgosi ya dira ka fa lefokong la ga Memugane. 22Ya ba ya romela dikwalo kwa mafatsheng otlhe a kgosi, kwa lefatsheng lengwe le lengwe ka fa mokwalong wa lone le kwa morafeng mongwe le mongwe ka fa puong ya ona gore monna mongwe le mongwe a buse mo ntlong ya gagwe, a bue segagabo.
8:9
Gen. 3:16


text:
Batho ba Metlheng ba Richtersveld
Bopaki jwa Ntlha
Bopaki jwa ntlha jwa batho kwa Namaqualand le Richtersveld bo bontshwa ke didiriswa tsa letlapa le le mo seemong sa tlholego, jaaka dilêtswana le dilepe tsa seatla tse di betlilweng gotswa mo lekgabaneng kgotsa legare la letlapa. Didiriswa tseno tsa go sale gale mo Pakeng ya Letlapa di golaganngwa le matsopa a a farologaneng a Homo, a a jaaka Homo habilis, Homo erectus le Homo sapiens ya bogologolo, a a tshetseng magareng ga dingwaga di le 2.5 million le 200 000 tse di fetileng. Fela go fitlha ga jaana, ga go na masaledi a batho a a fitlhetsweng mo karolong eno ya lefatshe.
Bogare jwa Paka ya Letlapa go begwa fa bo atologa magareng ga dingwaga di le 200 000 le 35 000 tse di fetileng. Paka eno e tshwaya phetogo gotswa go didiriswa tse di bopilweng ka logare lwa letlapa goya go tse di bopilweng gotswa mo matlhotlhoreng a letlapa, eleng technology ya go dira didiriswa e e matswakabele e mo go yona maphatlo a lejwe a phatlholwang gotswa mo logareng lwa letlapa go dira difadi, magare kgotsa dintlhana.
Dikai di le di ntsi tsa didiriswa tse di nnye tseno tsa letlapa di fitlhelwa kwa Namaqualand, mme mafelo a archaeology ale mantsi kwa Richtersveld a na le palo e kgolo ya mafofora le maphatlo a majwe, go kaya gore e ne ele ‘madirelo’ a didiriswa. West Coast National Park, gaufi le Langebaan, le yona e na le motlhala o o bonalang wa masaledi a a dirilweng ke bangwe ba badimo ba rona ba Homo sapiens ka paka eo.
Tulo ya Batho kwa Richtersveld
Paka ya Letlapa ya morago e diragetse gangwe le tlhagelelo ya Homo sapiens sapiens, batho ba popego ya sešweng ba ba tshwanang le nna le wena. Didiriswa tse di golaganngwang le paka eno di tokafetse go feta mme di totile tiro e e rileng. Di akaretsa magare, dikepi le dintlhana, bontsi jwa tsona di ne di gokagantswe mo matshwarong a logong go dira marumo kgotsa dithipa. Marapo le manaka le ona a ne a diriswa go dira magare, dinalete le dikgwage tsa tlhapi tota. Mafelo ale mmalwa a archaeology kwa Richtersveld (go boela morago dingwaga tse di fetang 3000 tse di fetileng) a neelana ka bopaki jwa technology ya mofuta ono.
Bopaki jo bongwe gape jwa tulo ya batho bo fitlhelwa ka mokgwa wa marapo a diphologolo a a phetotsweng, maisô a a ntshofetseng le dithothobolo di le mmalwa tsa matlakala tse di nang le maswe a batho, mme tseno di fitlhelwa go ikala le lobopo. Ka jalo, goya ka bopaki jwa archaeology, batsomi-bakokoanyi ba ba tlhotlhomang ga e sale ba tshela kwa Namaqualand le Richtersveld sebaka se se fetang dingwaga di le 200 000. E ne ka se nne botshelo jo bo bonolo. Metsi a ne katswa ale sewelo (go na le bopaki jwa dikgapetla tsa mae a ntlokwe a a neng a diriswa jaaka ditshodi tsa polokelo) mme ka metlha go ne go na le bokotsi jwa go tsoma go feta selekanyo. Fela, kwa bofelong, batho go ne go bonagala fa ba tlhaloganya gore phalolo ya bona e ikaegile mo tirisanommogong le tikologo ka tsela e e tsweleditsweng.
Translated by Nchema Rapoo


text:
Pele o simolola o tlhoka go dira dilo tse dingwe, go dira bonnete ba gore lenaneo la gago le siame mme o baakanye lefelo.
Fa o setse o lebeletse video le go buisa lokwalo, feleletsa ka dipotso go tlhola fa tlhologanya. O tlabe o kgona go boeletsa dipotso gantsi ntsi jaaka fa o batla go tswelela le go kaelwa ka dikarabo tse tshwanetseng. Fa o setse o feditse DIPOTSO TSOTLHE KA BORARO o tsweletse, Smartstarters ditla amogela lokwalo lwa go fetsa. Matlhogonolo ke ao! Fa o sokola, botsa mokatisi wa gago go thusa.
Video